
, Eltűntek, mint az avarok, 
nincs se népük, se nemzetségük." 
(Orosz őskrónika) 


Pannonia, 568. április 1. 


A hűvös szél már elfújta a csatatér nehéz, véres 
levegőjét, és az elesettek ott pihentek ácsolt koporsóikban 
a mélyre ásott sírüregekben. A langobard nép egy része 
meg volt győződve arról, hogy lelkeik már a Valhallában 


ünneplik a gepidák! 4) felett aratott nehéz győzelmet. A 
keresztény papok, akik ellenkező véleményen voltak, és 
keményen ostorozták az ősi hitben  ,tévelygőket", 
megpróbálták felkészíteni őket a másvilágra úgy, hogy a 
feltámadáskor az arkangyalok előtt se valljanak szégyent. 

A langobard nép felkészült már az indulásra. Őket új 
tájak, új remények várták odalent Itáliában, ahol több a 
napfény, mint a szeles-hűvös Pannóniában. Legalábbis ezzel 
biztatták őket azok, akik másfél évtizeddel ezelőtt már 
jártak odalent. Vonzó volt a nagy, virágzó városokból 
várható zsákmány is. A férfiak, a fiatal harcosok már erről 
beszéltek egymás közt, csillogó szemekkel. Az asszonynép 
megadóan készítette fel a nagy szekereket a hosszú útra. 
Az egészen idős emberek, akik apáikkal együtt érkeztek 
még a Dunántúlra, úgysem hitték el sohasem, hogy itt 
végleg megtelepedhetnek. Hiszen kelet felől már régebben 
mindig újabb és újabb hírek érkeztek lovas népekről, 
Bizánc és szövetségesei erejéről. A Tisza mellett meg azon 
túl pedig ott volt az átkozott szomszéd, aki valamilyen torz, 
rokon hangzású, de számukra nehezen érthető nyelven 
beszélt, és - legalábbis egy ideig - fényesen hadakozott. 
Most odaát már nem csörögtek a fegyverek, csak az anyák 
és gyermekek siratták elesett férjeiket és apáikat. Lent az 
Al-Dunánál viszont már ott álltak egy különös nép cifra 
lovasai, befont hajú harcosok kis termetű lovakon, akiknek 
se szeri, se száma. 


Félelem ülte meg a langobardok szívét. Menniök kell. Ez 
már tegnap végleg eldőlt, miután napokkal előbb az egyes 
népgyűléseken a vezetők kihirdették a királyi döntést. 
Kijelölték az útvonalat és azt, hogy melyik nemzetség (fára) 
ki után következik. Velük együtt indulnak a haldiók, vagyis 
az egyes családfők alá tartozó, de velük nem rokon, 
függőségben élő férfiak és azok családjai, akik majdnem 
szolgasorban éltek. Aztán ott voltak még a szolgák, akik 
szorgosan tevékenykedtek a csomagok, ládák kocsikra 
rakásában. A többhetes vándorútra bizony alaposan fel kell 
készülniük, hiszen azt is tervezték, hogy odalenn délen 
rövidesen elvégzik még a tavaszi vetést. De ha ez nem 
sikerülne, majd kárpótolja őket a városlakók gabonája! 
Útközben nem kell félniök, hisz a télen hívásukra hozzájuk 
csatlakozott még 20 ezer szász fegyveres. 

Alboin király, aki nagyon vágyott mát új országra a Pó 
völgyében, kisalföldi csarnokában, nemesei körében - 
miközben büszkén kortyolgatott a csatában elesett nagy 
ellenfél, Kunimund gepida király koponyájából készült, 
alannyal bevont ivókupájából - örömmel hallgatta a híreket 
a gazdag városokról, melyeket bizonyára nem lesz nehéz 
majd leigázni. Egyszer talán még Róma gazdagsága is az 
övék lesz! 

A misén (a langobardok zömmel ariánus-keresztények 
voltak) Krisztusnak, az Isten által fiává fogadott embernek 
a feltámadását ünnepelték. Így támad most fel a megtépett, 
de meg nem tört langobard nép is! 

Az avar sereg előőrsei, a parton álló kémlelők nem sokat 
értettek az egészből. Csak azt tudták, hogy uralkodójuk, a 
nagy Baján kagán, pompás egyezséget kötött Alboinnal: 
övék már a gepidák felperzselt földje a Tiszánál és 
Erdélyben, és rövidesen övék lesz valójában Pannónia is. Az 
avar nép végre állandó hazára talál. Emellett több 
ménesnyi lovat és több gulyányi marhát, rengeteg gabonát 
ígért részükre az egyezség. Ezt már mind megkapták és 
szétosztották a győztes sereg családjai között. A lakomákon 


az avar hősök dicsőségét zengték. A szintén germán 
herulok egykori földjén, a Havasalföldön megpihent és 
megerősödött avarság seregeinek szinte gyerekjáték volt 
leverni a gepidákat, hát még úgy, hogy szövetségesei, a 
gepida harcmodort jól ismerő, erős, csak önmagukban 
gyenge langobardok küzdöttek velük együtt a döntő 
csatában. A bizánciak kezén egyedül a régi római város, 
Sirmium maradt (a mai Mitrovica mellett), amely jó ideig a 
gepidák fővárosa volt. 

A legyőzött gepidák maradtak, hogy a jövendő Avar 
Kaganátus egyik , őslakos" alapnépét alkossák, annak keleti 
részein, a Tiszántúlon és Erdélyben. 


TIegnapelőtt 


Az avarok eredete 


Az avar nép eredete homályba vész. Ál-avarok vagy igazi 
avarok... Még ezt a kérdést is vitatja a történettudomány. 
Theophülaktosz Szimokatta, egy VI. századi bizánci 
történetíró azt állapította meg, hogy az avarok 
tulajdonképpen . ál-avarok; ázsiai eredetű nép, amely a 
Fekete Til folyó melletti ogor törzsek közül vált ki, és jött 
még Jusztinianosz bizánci császár alatt Európába. Tehát 
csupán félelemkeltés céljából vették fel az igazi avarok, a 
nagy belső-ázsiai nép nevét. A forrás maga így szól: , A 
Duna mentén lakó barbárok hazug módon felvették az avar 
nevet... Amikor Jusztinianosz császár lépett a trónra az uar 
és a hunni törzs elmenekülvén, Európába telepedett. Magát 
avarnak nevezve, saját vezérének a becses kagán titulust 
adta." 

Már századunk húszas éveiben akadt egy német 
történetíró (E. Norden), aki nem adott hitelt e bizánci 
híradásnak. Antik történetírással foglalkozván, rámutatott, 
hogy Th. Szimokattész magyarázata csupán egy ókori 
toposz, vagyis történetírói közhely, olyasmi, amit már 
Tacitus is alkalmazott Germania című történeti 
munkájában. Tehát a legújabb kutatások szerint úgy látszik, 
hogy nem a bizánciak  barbárgyűlöletétől fűtött 
Szimokattésznak kell igazat adnunk; az Európa keleti 
peremén felbukkanó nomád nép tehát teljes joggal 
használta az avar nevet. 

Nem kétséges viszont, hogy az avarok nagy létszámban 
ragadtak magukkal a Kárpát-medencébe ogurokat. Az avar 
népnév igen szoros kapcsolatban áll az ázsiai uar-hunok 


népnevével, lényegében abból ered, és ezen az alapon 
népileg is velük rokonítható. Az uar-hunok eredete pedig a 
nomád heftaliták körébe nyúlik vissza. Mindez igazolható 
kínai és arab-perzsa írásos források logikai időrendbe 
rakható, egymást igazoló adataival. Azt megint csak a 
bizánciaktól tudjuk, hogy a Heftalita Birodalom megdöntése 
561 előtt már megtörtént. Kínai források jelzik, hogy az 
utolsó heftalita követség 558-ban érkezett a császári 
udvarba, akkor, amikor birodalmuk lényegében már 
szétesett. Az avar (uar-hun) követek viszont éppen 557-558 
telén érkeztek először Bizánc határára. Menander Protiktór 
bizánci történetíró erről a következőképpen ír: , Az avarok 
hosszas vándorlás után az alánokhoz érkeztek, és kérték 
vezérüket, Szároszioszt, hogy ismertesse őket össze a 
rómaiakkal [azaz  bizánciakkal, E. I.]."  Szárosziosz 
értesítette erről Jusztinoszt, Hermanosz fiát, aki akkoriban 
egy sereg vezéreként Lazikában volt. Jusztinosz jelentette 
az avarok kérését Jusztinianosz császárnak, aki utasította 
hadvezérét, hogy az avar követeket küldje Bizáncba. E nép 
első követéül egy Kandik nevű illetőt választottak. A 
császár elé állva ez így szólt: , Hozzád az egyik legnagyobb 
és legerősebb nép jön; az avarok törzse legyőzhetetlen; 
amely képes arra, hogy visszaverje és megsemmisítse az 
ellenséget. Ezért hasznos lesz az, ha te szövetségeseddé 
fogadod az avarokat és ezzel kiváló védőket nyersz 
magadnak." 

Kandik büszke szavainak egy része beigazolódott. Az 
avarok hadserege és népe rendkívül erős volt; ám védőből 
hamarosan Bizánc ádáz ellenségévé vált. 

A császár megfogadta Kandik tanácsát, és avar 
szövetségesei rövidesen - mint láttuk - langobard 
segítséggel pontot tettek a birodalom egyik ellensége, a 
gepidák országa önálló létének végére. Előbb azonban a 


Vad Cd g . , . [2] di g g, 
császár még az utigurok és a szavirok " megzabolázását 
kívánta tőlük Dél-Oroszország síkságain. 


Hogy honnan tudunk ilyen sokat az avarok 
mindennapjairól és - még ha úgy általában is - életéről, az 
már az előzőkből nyilván kiderült. Szomszédok, főleg 
persze ellenségek írásai, évkönyvek, krónikák és oklevelek 
őrizték meg nevüket, örökítették meg eltűnt , országuk" 
emlékét. De tudtak-e maguk az avarok írni? Az írás igénye, 
kezdeteinek csírája már náluk is felbukkant. Kellettek 
tulajdonjegyek, és ezek egy részét is valamilyen írásjelből 
képezték, rövidítették. Ez az írás náluk a keleti (végső 
soron arameus) eredetű rovásírás volt, aminek semmi köze 
sincs a germánok rúnáihoz. Nem alakult még ki azonban a 
királyság intézményével rendszerint együtt járó kancellária 
irodai tevékenysége, és nyilván vezetőik sem leveleztek 
egymással, nem is beszélve a köznépről. A frankoknál Nagy 
Károly jól írhatóvá-olvashatóvá a latin nyelvű kézírást 
írásreform útján tette (jóllehet a gótok már a IV. században 
írtak saját nyelvükön,  Biblia-fordításuk is volt). 
Anyanyelven történő levelezés különben Kelet-Európában a 
XI. század előtt sehol sem volt gyakorlatban. A rovásírás 
erre nem is lett volna nagyon megfelelő, legalábbis a 


türköktől vagy a kazárok 3] országából ismert változataiban 
nem. A rovásírást ennek ellenére az avarok mégiscsak 
használták. Kisebb szövegek, azaz egy-két szó leírására, 
csontra vagy szarura karcolására azonban ez is megfelelt. 
Maradt is néhány ilyen emlék. Közülük eddig a 
leghosszabbra 1983-ban bukkantak a szarvasi késő avar 
temetőben, ahol egy csontból faragott tűtartón több mint 
félszáz jel látható, négy sorban. Természetesen róhatták 
még fára is, de ilyesmi nemigen marad meg a földben. 
Hogy az avarok a türköktől hozták-e az írástudást, vagy 
Kelet-Európa népeitől vették át, ezt ma még nem lehet 
tudni; mindenesetre már a korai avar korból vannak 
rovásjeles emlékeink. 

Még mindig nagy problémát jelent, hogy vajon milyen 
nyelven vagy nyelveken beszéltek egymással az avarok? A 


már említett méltóságnevek, rangok, nevek, a bizánci 
követek által lejegyzett személynevek és az elolvasandó 
rovásfeliratok - mindössze ezek állnak rendelkezésünkre. 
Belőlük úgy tűnik, hogy az avarok valamilyen török nyelven 
beszéltek. Emellett nyilván még sok száz avar szó rejlik a 
magyar nyelvből megfejthetetlen régi helyneveinkben, de 
ezek kiszűrése rendkívül nehéz feladat. Egyébként is a 
magyar államalapítás előtti meglétüket csak igen csekély 
számban tudjuk bizonyítani, és ezek is inkább bolgár-szláv 
eredetűek. Egyesek régebben arra gondoltak, hogy a Baján 
(háza) összetételű helynevek az első kagán nevével 
állhatnak kapcsolatban. Feltételezik azt is, hogy az avarok 


saját neve a var (uar-)thun (chonita) -  várkony 
helyneveinkben maradt fenn mindmáig. Egy igen késői - IX. 
századi - oklevél az avarokat az onogur név egyik 


változatával nevezi meg, ami kétségtelenül az avarok között 
élt török nyelvű onogur-bolgárokra utal. Egyébként ez a 
név, amely formájában és eredetében rokon gyökerű az 
ősmagyarság ungar nevével, azt a téves elképzelést 
ébresztette egyes magyar kutatókban, hogy már a 
honfoglalás előtt magyarok települtek az avarokkal a 
Kárpát-medencébe. A ,kettős magyar honfoglalás" csábító 
elképzelése azonban bizonyíthatatlan. 

Az ázsiai eredetű avar nép zöme, legyen akár belső-, 
akár pedig közép-ázsiai eredetű is, az eddigi csekély 
nyomok és adatok alapján őstörök nyelven beszélt. 


Az avarok Dél-Oroszországban 


Miközben nyugat felé vándoroltak, az avarok körülbelül 
egy évtizeden át tartózkodhattak a mai délorosz és ukrán 
sztyeppen. Jelentős hadseregüknek oly félelmetes híre volt, 
hogy emlékük még a Kaukázus előhegyei között élő népek 
hősi eposzában, a nevezetes Nárt-eposzban is fennmaradt. 
Ezzel szemben biztosan avarnak minősíthető temetőket az 


említett átvonulási zónában még sehol sem találtak. Így ez 
a népköltészeti híradás még nagyobb jelentőségű; hogy van 
történeti magva, az kétségtelen. Az eposz az avarok helyét 
az Azovi- és a Fekete-tenger között, a Kubany folyó 
völgyében jelöli meg, a mai oszétek ősei, az alánok 
szomszédságában. Jóllehet ez a szomszédság igen rövid 
ideig tartott, az avaroknak a Kaukázus völgyében, 
hegyszorosaiban folytatott csatározásai hosszú 
évszázadokra mélyen bevésődtek a népi emlékezetbe. Az is 
kétségtelen, hogy nem a dagesztáni avarokról van szó, mert 
azok saját népneve egyrészt más (maarulal), és a szomszéd 
népektől ráruházott avar név régebben auhamak hangzott, 
amellett lakóhelyeik sohasem estek Dagesztán határain, 
tehát a Kelet-Kaukázuson kívülre. Így a Nárt-eposz híradása 
nyilvánvalóan a sztyeppi avarokra vonatkozik. 

Az avarok vándorlásának ú tvonala és a korabeli történelmi 
helyzetkép, VI-IX. század (D. Wolszky Mária rajza) 


A mai dagesztáni avarokkal kapcsolatban ugyan még az 
is elképzelhető, hogy egykori uralkodójuk (Hunzah ura) egy 
ideig avar vazallus volt, és így származhatott rájuk mások 
ajkán ez a népnév. Tehát a keleti avarok töredékei 
valójában nem élnek Dagesztánban, a  ,hegyek 


országában". Egy tudós legendával megint szegényebbek 
lettünk. Ám a valóság nem kevésbé izgalmas. 


Előcsatározások messze nyugaton 


Az avar haderő létszámát nem ismerjük. Megjelenésük 


után néhány évvel a csatlakozott kutrigur! 81] segédnépből 
10 ezer lovast küldtek Bizánc dalmáciai területének 
elpusztítására. Ha más nem, közvetve már ez is utalhat 
arra, hogy saját lovashadseregük ennél jóval nagyobb 
lehetett, és ezen kívül jelentős gyalogos szláv hadtestekkel 
is rendelkeztek. 

Nyilván jól ismerve a politikai helyzetet, a frankok és 
Bizánc versengését, az erőviszonyokat, az avarok először a 
frankokon próbálták ki erejüket. Történt pedig, hogy 
Chlotar király 561 végén meghalt; fiai közt testvérharc tört 
ki, és a királyság kettészakadt. Az avarok először Sigebert 
ellen vették fel a harcot, messze bent a régi gall 
tartományokban, de a fÍrank seregek megverték őket 
Türingiában, az Elba mellett. Baján kagán kénytelen- 
kelletlen kiegyezett Sigeberttel, és az avar seregek 
egyelőre visszavonultak az Al-Dunához. Ekkora távolságú 
hadfelvonulást, még ha szemmel láthatólag a frankokénál 
gyengébb seregről is volt szó, legfeljebb a magyarok 
kalandozásai idején láthatunk majd a X. században! Aztán 
egy fél évtized sem telt el - az avarok még mindig lent 
vannak Moesia táján, a Havasalföldön amikor Baján kagán 
elhatározza, hogy kiköszörüli a csorbát. Az avar sereg most 
talán még nagyobb erőket vonultatott fel a frankok földjére. 
A források azt is megírják (elsősorban Tours-i Gergely), 
hogy az avarok , kísértetalakokat (démonokat) mutattak 
nekik" az összecsapás során, és ez is megrémítette 
Sigebert ,bátor férfiait". A kagán végül is komoly 
ajándékokat kapott a királytól, melyre ő hasonlókkal 
válaszolt. A frankok , ajándékai" között jelentős mennyiségű 


ennivaló volt (élőállat, liszt, bab), amiből igen szűkében volt 
az avar hadsereg. A frank sereg vereséget szenvedett. 
Megkötötték a békét, és úgy tűnt, hogy az avar és a frank 
seregek már nem is fognak egymással soha többé harcolni. 


Néhány szó az őslakókról 


A Kárpát-medence népei még nem is sejtették, hogy a 
langobard-gepida háború és az avar beavatkozás után most 
egy nagyobb, közel két és fél évszázados, viszonylagos 
belső nyugalmat adó korszak köszönt rájuk. Azért mondjuk, 
hogy viszonylagos, mert az avarokra bizony ellenségként 
néző, a területet és népeit uralni vágyó bizánciak nem 
nézhették tétlenül — az előbbiek berendezkedését. 
Évtizedekre elhúzódó  avar-bizánci háborúk sorozata 
következett. De ezek a hadjáratok, csaták lényegében lent 
délen, a Dunától délre, a Balkánon zajlottak. A megmaradás 
és fejlődés kulcsa éppen a zavartalan gazdasági élet, 
lehetőleg elég nagy, egységes politikai irányítás alatt álló 
területen. Nos, erre most a VI. század derekán megnyílt a 
lehetőség. A Kárpát-medence régi népei életében 
valóságosan új korszak kezdődött, amely nem sokkal a 
magyar honfoglalás előtt zárult. Ez azonban már a 
, holnapután" eseménysorozatába tartozik. 

Jóllehet az elvonuló langobardok rengeteg gepida 
hadifoglyot vittek magukkal, és velük ment sok szarmata 
(azokból, akiknek ősei túlélték Attila birodalmát) és nem 
egy germán néptöredék, például szvébek, a Kárpát- 
medence korántsem vált lakatlanná. 

Pannoniában, pontosabban az egykori Alsó- és Felső- 
Pannoniában, maradékként keresztény közösségek is 
tengették életüket, például a Balaton mellett (Fenékpusztán 
és másutt). Keleten, főleg Erdélyben, ott maradt a gepida 
nép túlélő része. Velük még majd X. századi bizánci 
forrásban is találkozunk. De nem tűnhetett el a nagyszámú 
szarmata őslakosság sem az Alföldről. Mint jelentős új 
népelem, a szlávok kezdenek mind nagyobb szerepet kapni 
a terület déli és keleti-délkeleti részein. Nagyarányú 


vándorlásuk már az avarok megjelenése előtt érintette 
Erdély peremvidékeit és természetesen mindenekelőtt a 
Balkánt. Erdélyben még annak idején a gepidák 
győzelmesen harcoltak ellenük. A vagy 20 ezres lovassal 
érkező avarság mellett a források jelentős számú szláv 
gyalogos harcosról tudósítanak seregeikben. 

Végül is ezek a népek együtt lesznek azok, akik majd a 
letelepülő avarsággal együtt létrehozzák azt a sajátos kelet- 
európai parasztkultúrát, mellyel a honfoglaló őseink itt és a 
Kárpátoktól keletre szembetalálkoznak. 

A régészeti kutatások Pannonia földjén mintha igenis azt 
bizonyítanák, hogy a római őslakosság sok mindent 
átmentett létezésével a Római Birodalom bukását követő 
zavaros évszázadokra és még  azutánra is. Kis 
kőtemplomaik (bazilikáik) az avar korban is szolgálták 
eredeti céljukat, és átvészelték az akkor még pogány 
szlávok és , bálványimádó" avarok uralta évszázadokat. A 
IX. században aztán már jobbára keresztény hitre térített 
szlávok könnyebben megtalálhatták a közös nyelvet e régi 
keresztények utódaival. A feltételezhetően még az ókorban 
meghonosított szőlőt is kétségtelenül művelték az antik 
utódok - a bor a miséhez is kellett. A szintén , tovább élő" 
római kori városokban pedig IPécsett, azaz Sopianaeban, 
amely egyre inkább Ouingue Ecclesiae néven szerepelt a 
késői római időkben, és végül a szlávok ajkán az ,Öt 
templom városa" első szavának fordítása alapján (Pet - 
Pécs) kapta mai nevét] kézművesiparral is foglalkoztak. 
Hogy egyáltalán volt folyamatosságot jelentő és egynémely 
dologban közvetítő népesség, azt a fennmaradó ókori (vagy 
még ősibb) folyónevek is igazolják, jóllehet számuk alig éri 
el az ötöt. A nyelv persze megváltozott, eltűntek a kelta 
dialektusok és a latin. Az 568 után egyre növekvő (!) 
létszámú lakosság az avarok és bolgárok részéről eladdig 
számára ismeretlen dallamú nyelvhez (hacsak a hunok nem 
beszéltek valamilyen hasonlót) kellett hogy hozzászokjék, 
és meg is kellett tanulni azokat a szlávokéval együtt. Ami a 


biológiai (embertani) oldalt illeti, úgy tűnik, hogy a 
régebben is itt élt embertípusok élnek tovább az új urak 
országában, de tömegesen keverednek a jövevény 
mongoloidokkal. 

Mindezek a továbbélők és a jövevények az antik világból 
örökölt épített utakat is használták. De élhettek a 
hagyományozás révén fazekasok műhelytitkai, földművelők 
szántó-vető  tudományai, ácsok, kovácsok mesterről 
tanítványra szálló mesterségbeli titkai. Ezeket - mint már 
arra utaltunk - örökül hagyták végül az avar kor utáni 
lakosságnak. 

A napkeleti puszták ekkor és még sokáig, úgy tűnt, 
végtelenül ontják a lovas népeket, Ázsia, ,a népek 
szülőanyja" igen termékeny volt hosszú ideig. Az avarok is 
egymás után kapták a népi utánpótlást kelet felől. Ismét az 
uar (vagy var) és hunni népek köréből a tarniachok és a 
kotzagirok, majd pedig a zabenderek jöttek hozzájuk, a 
türkök nyomása elől menekülve. Azonban e népekről 
neveiken kívül semmit, de semmit sem tudunk. Pedig 
számuk nem lehetett csekély, csak a legutóbbiak is 10 ezer 
harcost tudtak kiállítani. Mindez már  Maurikiosz 
császársága idejében, azaz 582-603 között történt. 


Másnap 


Az avarok harcai Bizánccal 


Baján kagán pannoniai bevonulásának végül is csak egy 
szépséghibája maradt: nem lett az avaroké Gepidia antik 
gyökerű székvárosa, Sirmium (Mitrovica). Bizánc ugyanis 
nem kívánt lemondani Pannonia Sirmiensis, az egykori késő 
római provincia központjáról, melynek tulajdonképpen 
joggal vélte magát egyenes örökösének. Ekkor a kagán, 
mohó törekvésétől vezérelve, a nemzetközi joggal szemben 
mindjárt durva hibát vétett, fogságba vetette a bizánci 
követeket, akik azért érkeztek hozzá, hogy a vitás 
kérdéseket megbeszéljék. Ezután az avarok körülvették és 
ostromolni kezdték a várost. Az első összecsapás után 
tárgyalásra került sor a fővárosból érkező bizánci 
követekkel, melyen maga Baján kagán is részt vett, de a 
tárgyalás nem hozott jó eredményt. Ellenkezőleg, Baján 
azonnal parancsot adott, hogy az avarokhoz még Dél- 
Oroszország területén csatlakozott kutrigurok közül 10 
ezer lovas induljon el a bizánci fennhatóság alatt álló 
Dalmácia pusztítására. 

Ezután a kagán mégis úgy látta jobbnak, ha 
tárgyalásokba bocsátkozik a császárral. Az egyik elfogott 
diplomatát és saját emberét küldte el az udvarba. A 
követség többek között Sirmium átadását kérte. A követség 
teljes sikertelenséggel végződött, az avarok elégedetlenül 
távoztak. A császár rövidesen kiadta a parancsot a hadi 
készülődésre, majd ismételt eredménytelen tárgyalások 
után Tiberiosz palotaőrség-parancsnok vezetésével az 
avarok ellen sereget indított, amely feladatát sikerrel 
oldotta meg, valahol a Duna-Száva menti bizánci határnál 


egyelőre győzött. Egyébként a csatározás során avarok 
egyik hadvezérüket is elvesztették. Ezt az eseményt ismét 
avar követjárás, majd szerződéskötés zárta. A konfrontáció 
azonban egyáltalán nem ért véget. 


Avarok és szlávok 


A népvándorlás korát, melynek kezdetéről és végéről 
máig sem ültek el a tudományos viták, általában kizárólag 
lovas népek nagyarányú mozgásával jellemzik. És tényleg, 
ha e kort csupán az Ázsiából érkező hunokkal indítanánk a 
kelet-európai sztyeppek színpadán és a szintén ázsiai 
eredetű avarokkal zárnánk, akkor is lenyűgöző a megtett 
távolságok roppant nagysága, a megmozdult népek 
valóságos áradata. Kelet felől újabb és újabb lovas népek 
bukkannak fel, miközben Európa belsőbb területein is 
komoly mozgások zajlanak. Jelentős utat tettek meg 
északról délre haladtukban a langobardok, akik nem voltak 
nomádok, igaz, hosszú megállókat tartottak útközben, 
melyek során egész nemzedékek követték egymást. Rajtuk 
kívül egész sor egyéb germán nép mozdult el , ősi" 
lakóhelyéről, új hazát, dús termőföldet keresve, közülük 
nem is egy vonult át a Kárpát-medencén (vandálok, 
herulok, gótok stb.). A germánok nagyarányú mozgását, 
akik egészen Spanyolországig, sőt Afrikáig jutottak el, 
végül a szintén germán eredetű normannok, másik nevükön 
vikingek zárták le, akik hajóikon jutottak el idegen 
tengerpartokra és folyókra, majd onnan a szárazföldekre. 
De ezt már egyáltalán nem is szokták a népvándorlás 
korához számítani. 

Egy másik népről, a szlávokról eddig még keveset 
szóltunk. Pedig ez a nép az avar kor másik főszereplője 
Kelet-Európa mozgó-vándorló jövevényei között. A Visztula 
keleti partvidékén elterülő őshazájukból az egyes szláv 
törzsek előbb indultak el, mint az avarok, és így előbb 


jutottak el a Balkánra is. Vándorlásuk lassúbb volt, kevésbé 
látványos, de etnikai és nyelvi szempontból döntő és 
maradandó változásokat hozott. Expanziójuk nagy volt, de 
mégis sokan maradtak közülük odahaza, hogy az őshaza 
közelében később a lengyelek, ukránok őseit alkossák. 
Eredetileg az erdővidék lakói, de egyes csoportjaik a ligetes 
sztyeppre is kimerészkedtek. A bizánci források azonnal és 
élénken reagáltak mozgásukra, elmozdulásaikra. 

Már a korai, pontosabban a VII. századi hazai avar 
leleteink között van néhány különös tárgy, ékszer, ami nem 
illik a lovas  nomádokhoz. Ezek az antropomorf, 
emberalakot utánzón ujjas fibulák, melyek a késő antik 
ruházathoz tartozó biztosítótűk utódai. Egyes régészek 
feltételezik, hogy a néhány Szolnok, Veszprém megyei, 
csepeli és veceli (Románia) lelet talán olyan keleti szláv 
emberekkel-asszonyokkal állhat kapcsolatban, akiket az 
avarok keletről ragadtak ide magukkal. Valamivel korábban 
a hasonló fibulák a gótok ruháit díszítették, de azoknál 
párosával. A Havasalföldre, a Duna jobb partjára 
letelepedett avarok jó ideig még a délorosz puszták egy 
részét sem engedték ki a kezükből, a keleti szlávok egyes 
törzseivel pedig egyenesen harci cselekményekre került 
sor. Itt az antokra (vagy antákra) gondolunk, kiknek neve 
már a IV. századi ókori szerzőknél előfordul. Ezek országát 
a Dnyeper vidékén, az utigurok sztyeppi lakóhelye feletti 
részen 561 körül támadhatták meg az avarok, majd egy 
kutrigur szövetséges tanácsára a hozzájuk érkezett magas 
rangú szláv követet, Mesamírt is megölték. Az avar 
honfoglalás után, legkésőbb a VI. század nyolcvanas 
éveinek derekán az antok már megszabadultak az avar 
fennhatóság alól, sőt az avarok balkáni szláv szövetségeseit 
is megtámadták a bizánciak oldalán. Ezzel azonban az ant- 
avar ellenségeskedés nem ért véget, sőt az utóbbi harci 
esemény csak fokozhatta az avarok dühét. 602-ben Apszikh 
vezetésével avar sereg indult az antok leverésére. Talán 


éppen ez tett pontot etnikai létükre, mert ezután az írásos 
források többé nem beszélnek antokról. 

Az avarok új hazájukban azonban más szláv 
népelemekkel továbbra is szoros kapcsolatban maradtak 
Előbb már utaltunk arra, hogy a Balkán-félsziget szláv 
kolonizációja jóval az avarok megjelenése előtt, már az V. 
század legvégén megkezdődött. Így akarva-akaratlan az 
avaroknak is számolniuk kellett velük, és már előbb számolt 
velük Bizánc, hiszen a szlávok rendkívül nagyszámú és 
dolgos népet és - kellő diplomáciai manőverek mellett - 
komoly véderőt is jelenthettek a birodalom számára. 

Mint említettük, a szlávok már jóval az avarok 
megjelenése előtt behatoltak a  Balkán-félszigetre, de 
terjeszkedésük nem volt egyenletes, és az első időkben nem 
is jutottak el annak minden zugába. Az 570-es évek derekán 
Trákia sok varosát foglalták el és dúlták fel, pontosan úgy 
viselkedtek, mintha nomád támadók lennének, dinamikus 
mozgásaik nem jelezték még azt, hogy a Balkánon 
rövidesen megülnek majd. Bizánc szövetségeseiként - 
egyelőre - még maguk az avarok is szembefordultak velük, 
egyúttal persze ők sem távoztak zsákmány nélkül a 
bizánciak rovására. A szláv veszély ebben az időben nagyon 
valós és komoly volt, a birodalmat vészesen tépázta 
északnyugat felől, és Tiberiosz császár nem is igen 
gondolhatott ellenállásra, mert katonái erejét éppen ekkor 
a keleti háború kötötte le. A százezres tömegben támadó 
szlávok ellen végül a császár Baján kagánt kérte fel titkos 
szövetségesként, hogy szegüljön velük szembe haderejével. 
Az avarok 6 ezernyi páncélos lovasságát szállították át a 
Dunán a bizánciak hajói. Az avarok szívesen hajtották végre 
ezt a feladatot, mert röviddel azelőtt a balkáni szlávok 
megölték követeiket, és nem voltak hajlandók alávetni 
magukat hatalmuknak. A szlávellenes avar hadjárat révén 
sok ezer bizánci hadifogoly térhetett vissza hazájába. 

Úgy látszott, hogy szent és tartós a béke Baján és a 
császár között. Az avar követség 579-ben is meghozta 


Bizáncból a ,békeadót": 80 ezer aranyat, annyit, mint az 
előző évben. 

Ezután Baján hirtelen és minden előzetes jelzés nélkül 
támadott. Úgy látszik, nem hagyta nyugodni a gondolat, 
hogy az antik Sirmium, a gepidák egykori fővárosa nem az 
övé. Hidat veretett a Száván. A városparancsnok kérdésére, 
aki riadtan észlelte az avar felvonulást, a kagán azt 
válaszolta, hogy nem a város ellen akar fordulni, hanem 
ellenségei, a szlávok ellen. Ezt választ a parancsnok 
kénytelen-kelletlen elfogadta, hiszen ráadásul Baján esküt 
tett szavaira, avar és bizánci módra egyaránt, majd az avar 
követeket azok kérésére útnak indította Konstantinápolyba. 
Ezalatt az avarok sebbel-lobbal befejezték a hídverést. A 
császár ugyan átlátott a szitán, de mivel seregeit mind a 
perzsák elleni harc kötötte le, képtelen volt a város 
segítségére sietni. Az újabb avar követség rövidesen már a 
város kiürítését és átadását követelte, felemlegetve, hogy 
valaha a gepidáké, az avarok megvert ellenségeié volt, és 
így nekik jár tulajdonképpen. 

Ezután a császár egyrészt a kagánt esküszegéssel 
vádolta meg, másrészt azonnal követeket küldött a 
langobardokhoz és más népekhez, azzal a céllal, hogy az 
avarokra uszítsa őket. Ugyanakkor az avarokhoz egyik 
testőrtisztjét küldte el követségbe, hogy egy kis időt 
nyerhessen. A követséget azonban útközben, a tengeren 
hajótűz érte, sőt kétségbeesésében még a testőrtiszt is 
meghalt rövidesen. Az újabb bizánci követség a két éven át 
ostromlott, kiéhezett várost végül is átadta az avaroknak, 
akik a lakosok kivonulása után, 582 nyarán birtokba vették 
Sirmiumot. A kagán ezután még a meg nem fizetett 
háromévi békeadót is követelte, ráadásul az évi 80 ezer 
arany összeget megemelte 20 ezerrel. És a császár a 
fegyverszünet érdekében ebbe is kénytelen volt később 
beleegyezni. 

A régészeti kutatások a mai Sremska Mitrovica, az 
egykori Sirmium területén egy olyan téglát hoztak 


felszínre, melyre az alábbi szöveget karcolta be az egykori 
városlakók valamelyike: , Uram Krisztus segíts a városon és 
tartsd vissza az avart. Őrizd meg a római földet és azt, aki 
ezt írta. Ámen." (Szádeczky-Kardoss Samu fordítása.) - A 
névtelen polgár könyörgése azonban hatástalan volt, de 
talán ő is ép bőrrel hagyta el a várost. 

Sirmium birtoklása nem sok örömet hozott a városokhoz 
nem szokott avaroknak. Alig telt el egy esztendő, a 
városban tűz ütött ki, ami szinte teljesen elpusztította. 

A hadjáratok rövidesen, kiújultak. Az avar sereg 
váratlanul egy másik várost, Singidunumot (a mai 
Belgrádot) is elfoglalta a bizánciaktól, majd több kisebb 
várost felégetett. A bizánciak kénytelenek voltak alázatos 
követséget küldeni a hadba vonult kagánhoz, kinek 
szövetségében ekkor szláv segédnépek is felbukkannak. 
Ami a külpolitikai-katonai helyzetet illeti, a birodalom 
helyzete a mélypontra érkezett. A kagán még a 
Konstantinápolyt északról védelmező Hosszú Falak 
lerombolásával is fenyegetődzött. A bizánciak újabb 
békeajánlatai, az újabb kölcsönös követváltás 585 tavaszán 
végül meghozta a várt eredményt, de mint látni fogjuk, 
ismét csak rövid időre. 

A Sirmiumba visszatért kagán megkapta az évi 100 ezer 
arany békepénzt. Az avar uralkodó ezután a szlávokat 
biztatta fel a bizánciak elleni újabb támadásra. Őket még 
sikeresen visszaverték, de az újabb városokat megtámadó 
avarokkal egyelőre nem bírtak, és csak valamivel később, 
Tomi városa közelében (a mai Konstancánál) tudták a 
kagánt megfutamítani, sőt majdnem el is fogták őt. Ezután 
azonban a hadiszerencse megfordult, és az avarok vertek 
szét két jelentős bizánci sereget, sőt vezetőiket is elfogták. 
A harcok során az avarok még az ostromgépezetek 
használatát is megtanulták, és így sok erődítményt könnyen 
bevettek.  Seregeik egész Görögországot  (Hellászt, 
Peloponnészoszt, Attikát, Euboiát stb.) feldúlták, a lakosság 
nagy része elhagyta ősei lakóhelyét. Ezeket a hadjáratokat 


az avarok a szlávokkal közösen hajtották végre, akik nagy 
tömegben árasztották el az ősi görög vidéket. 

A bizánciak helyzete csak néhány év múlva vált 
reményteljesebbé, amikor 592-ben, vagy röviddel ez után, 
békekötés révén  Maurikiosz császár ideiglenesen 
kivonhatta csapatait a perzsa hadszíntérről. 

Az avarok háta mögött a bizánci udvarban rögtön 
megjelentek II. Theodebert frank király követei, hogy 
avarellenes  fÍrank-bizánci összefogásra ösztönözzék a 
császárt. Szilárd egyezség azonban nem jöhetett létre 
közöttük. Az avarok tovább dúlták az északi bizánci 
határvidéket, Singidunum (ma Belgrád),  Anchialosz, 
Hérakleia és még egy sor kisebb város és környékük sokat 
szenvedett tőlük. Priszkosz bizánci hadvezér nem volt 
képes őket visszaverni, annak ellenére, hogy közben a 
Driziperat feldúlt avar táborban pestis ütött ki, minek 
következtében a kagán hét fia is meghalt. A birodalom 
ismét csak jelentős békepénzzel tudta ideig-óráig a 
nyugalmat biztosítani. Ekkor egy ideig az avarokat a 
frankokkal és langobardokkal folytatott harcok kötötték le. 
Paulus Diaconus erről így írt: 

596 táján ,a bajorok közül mintegy kétezer ember a 
szlávokra tört, de a Cácán meggyőzte és egy szálig levágta 
őket". 

596-ban , az avarok Thüringiába rontottak és igen súlyos 
háborút viseltek a frankokkal". 

599: , Ez időben a cácán a hunok [avarok - E. I.] királya, 
követeket küldött Mediolanumba Agilulfhoz [a langobard 
királyhoz - E. I.] és békét kötött vele." (Gombos F. Albin 
fordítása.) Rövidesen - az avar kagán támogatása mellett - 
a szlávok törtek Trákiára, majd egyre inkább önállóan 
tevékenykedtek a bizánciak rovására. 599 tavaszán viszont 
Priszkosz seregei lépték át a Duna vonalát, és ezzel 
tulajdonképpen behatoltak a kaganátus területére. A 
Singidunumot szorongató avarokkal szemben a város 
segítségére érkező bizánci sereg - úgy tűnik - arra 


késztette az avarokat, hogy ne ott folytassák a harcot, 
hanem inkább a könnyebb zsákmánynak tűnő, védtelen 
Dalmáciára törjenek. Alig másfél éves békés időszak 
következett, majd az avarok ismét feltűntek a bizánci 
végeken. A békét - vagy inkább fegyverszünetet - a 
bizánciaknak csak óriási aranymennyiséggel sikerült ismét 
elérniök. A bizánciak célja az volt, hogy a Dunát szilárd 
bizánci-cavar határként ismertessék el. Ezután viszont 
jelentős bizánci hadi sikerek következtek. Priszkosz öt 
csatában győzött (kettő a Tiszánál zajlott le), és végül 3 
ezer avar hadifoglyot is zsákmányolt, a 8 ezer szláv eredetű 
fogoly mellett. 

A nehéz nemzetközi helyzetben levő Bizánci Birodalom 
azonban e sikereknek nem sokáig örvendhetett. 621-ben 
ugyanis a perzsák Kappadókiára törtek, majd Egyiptomot 
és Szíriát is elfoglalták, a szlávok a Balkánon egyre 
erősödtek, és 623-ban még Kréta szigetére is betörtek. 
Gazdag ajándékokkal próbálták rávenni az avarokat (kiknek 
626 után a Balkán belső területei már nem estek 
tulajdonképpen — hatalmuk alá vagy terjeszkedési 
körzetükbe), hogy velük együtt vezessenek újabb 
hadjáratot Bizánc ellen, de ez nem járt sikerrel. Amikor 
azonban az előző elhunytával az avar kagáni trónra új 
kagán került és a Hérakleiosz császár által békekötés 
céljából hozzá küldött követek nem jártak sikerrel, az 
avarok seregei - minden nagyobb nehézség nélkül - elérték 
Konstantinápolyt, és a város peremén álló templomok egész 
sorát kirabolták. Ez valamikor 623 körül történhetett. 

Amikor azután Hérakleiosz császárt és seregeit a keleti 
perzsa hadszíntér kötötte le, megfelelő alkalom kínálkozott 
arra, hogy 626 nyarán az avarok és velük együtt a szlávok 
és gepidák ostrom alá vegyék a bizánci fővárost. Ám az 
ostrom sikertelennek bizonyult, a fővárost nem tudták 
bevenni. Ugyanakkor a perzsák hátában Derbentet és 
Tbiliszit ostromló türkök a bizánciak dolgát könnyítették 
meg, akik mögül is olyan sikeresen szállhattak szembe a 


perzsákkal, hogy visszakapták tőlük előzőleg elfoglalt 
területeiket,  Örményországot is beleértve. Az öröm 
azonban túlságosan korai volt, mert mint később kiderült, a 
perzsák után egy még hatalmasabb és még veszélyesebb 
ellenséggel kellett szembenézniük, az arabokkal. Így az 
avarok számára a bizánciak ezután sem jelentettek komoly 
ellenfelet, a háború közöttük lényegében megszűnt. Ám a 
politikai — helyzet teljes megértéséhez arra — is 
emlékeztetnünk kell, hogy ebben az időben egyes szláv 
törzsek is fellázadtak az avarok ellen - létrejött Samo 
királysága -, a kaganátus belső bajokkal is küszködött, 
keleten pedig az onogur-bolgárok rázták le az avar igát. 


A langobardok ismét színre lépnek 


Átkelve a Dráván és a Száván, a nehéz szekerek csak 
lassan haladhattak a Padus áhított völgye felé, melynek 
gazdagságáról legendák terjengtek a langobardok között. 
Az itáliai városok annyira áhított aranya és ezüstje, a sok 
szép ruha, a rabnők, a jó bor - mindenki arról álmodozott a 
nehéz úton, amire éppen vágyakozott. A még jó állapotban 
levő egykori római birodalmi utakon nem is történt 
nagyobb baj. Kisebb pihenőkkel, kitartóan özönlöttek a 
vándorok seregei, szekerei le, dél felé. Ki is mert volna 
megtámadni ennyi kipróbált fegyverest? Alboin kíséretében 
ott voltak a legjobbak, velük együtt még szászok is, akik 
szintén a jobb sorsot keresték. A leggazdagabb város, 
Pavia, melyet a langobardok fővárosukként szemeltek ki, 
amikor falai alá érkeztek, bezárta kapuit. Az igen komolyan 
megerődített város lakói háromévi nehéz ostrom után adták 
csak meg magukat. Párját ritkítja ez az európai háborúk 
történetében. Közben a langobardok kezére került Milánó 
és Verona, sőt Aguileia is. Alboin azonban nem sokáig 
örvendezhetett hősei sikerének, rövidesen meggyilkolták. 
Bizánc egyelőre hősiesen állta a sarat itáliai birtokain, de a 


langobardok nemsokára Toscana, sőt  Spoleto és 
Beneventum urai lettek, felégették Pisa városát és később 
bevették (751) a tengerparti Ravennát is. A langobardok új 
és végleges hazája lett tehát Lombardia. Authari király 
feleségül vette a bajor herceg lányát, Theudelindét, és úgy 
látszott, hogy a langobard hátvéd szerepét játszó bajorok 
megfelelő bázist biztosítanak számukra. Nehezen ment 
azonban a beilleszkedés. A városlakók nemigen fogadták be 
a barbárokat, és a langobardok kénytelenek voltak külön 
országrészekben letelepedni, megtartva saját nemzetségi 
rendjüket. Ugyanakkor a római származású lakosságot 
keményén kizsákmányolták: azok minden jövedelmük 
egyharmadát voltak kötelesek a hódítóknak átadni! És ez 
nem volt kevés, hiszen a városokban fejlett volt a 
kézműipar, a síkságok és domboldalak pedig gazdag 
termést hoztak szorgalmas művelőiknek. Egészen a VIII. 
századig alig indult meg a langobardok között a feudális 
fejlődés, és ez a tény nagyban visszavetette őket. Ezzel 
együtt egyre jobban kezdett hanyatlani a királyi hatalom. 
Már Agilulf király alatt (590-616) megkezdődött a katolikus 
vallásra való áttérés, nagyjából ötven év leforgása alatt be 
is fejeződött. Sorsukon azonban lényegében ez sem 
változtatott. Liutprand király (712-744) végül a pápa 
birtokaira is szemet vetett, ami végzetes kimenetelű 
háborúba sodorta a langobardokat. A pápa és a vele 
szövetséges Írankok 774-ben végeztek az utolsó langobard 
királlyal, Desideriusszal is. 

Pannonia és Lombardia, a langobardok új hazája, a két, 
ősi soron római birtok népeinek történelmi sorsa - közvetve 
ugyan - sok rokon vonással rendelkezett. Mindkét terület a 
frank és a bizánci érdekszféra peremén helyezkedett el, 
mindkét vidéken érezzük a régészeti leletek alapján is, 
hogy a két nagyhatalmi tömb jelen van a kultúrában, a 
művészetben, és ezek a szálak itt, az említett részeken 
találkoznak. Sőt még az is előfordult, hogy langobardok és 


avarok együtt harcoltak Bizánc ellen. Paulus Diaconus ezt 
írta: 

602: , Ez időtájt tértek vissza Agilulf király követei a 
cácántól és jelentették neki, hogy az avarokkal örök békét 
kötöttek." ,E közben a langobardok, avarok és szlávok 
társaságában Isztria területére rontottak [lez Bizáncé volt - 
E. I.], s azt felégették és kirabolták." (Gombos F. Albin 
fordítása.) Megtörtént ugyanakkor az is, hogy az avarok a 
langobardok megsegítésére Cremona ostromakor szláv 
segédcsapatokat küldtek. 

Később azonban az avarok volt szövetségesüket, a 
langobardokat sem kímélték déli hadjárataik során. A VII. 
század első évtizedében, amikor Foroiuliumot (ma Cividale 
del Friuli) feldúlták, nagyszámú fogollyal tértek vissza 
országukba, köztük langobardokkal. Később lejegyzett 
családi hagyomány szerint ezek között volt Paulus 
Diaconusnak, a langobardok VIII. századi történetírójának 
egyik őse is, annak, akinek a langobardok történetéről írt 
alapvető munkájából mi is sokat meríthetünk, ha a 
langobardok, szlávok és avarok történetét akarjuk 
megérteni. 

A frankok elleni sorsdöntő nagy küzdelem idején 
nemcsak a szászok vagy a frízek frankellenes lázadásai 
segítették közvetve az avarokat, hanem például a 
langobard Grimuald beneventumi herceg sikeres harca a 
790-es évek legelején. Sajnos ez a siker kérészéletűnek 
bizonyult. Az avarok egykori szövetségeseinek 
széttagolódott állama nagyjából az Avar Kaganátussal 
együtt szállt sírba. Lakóinak utódait még ott lehet látni a 
szőke, kék szemű északolasz emberek között, és őrzi népük 
nevét Lombardia, de földjük, gazdagságuk, az avarok 
országához hasonlóan, a frankok zsákmánya lett. Az ott 
felszabadult haderő is az avarok ellen fordulhatott. 

Egyelőre azonban ez az idő még messze volt. 660-ban az 
avarok és a langobardok végleg békét kötöttek. A békés 
viszonyt az sem zavarhatta meg, hogy például 662-ben 


Pethari langobard herceg az avar kagánhoz menekült az 
ottani trónvillongások miatt. 


A kuturgur-bolgárok lázadása 


A 631. év mintegy krízist hozott az Avar Kaganátusnak 
most már a bizánci-avar háborúktól mentes évtizedébe. 
Úgy látszik, hogy a kuturgur-(vagy kutrigur-)bolgárok 
jelentős súlyt képviselhettek a kaganátuson belül. Már az 
avar honfoglalás idején a kagán - említett - parancsára 
seregeik Dalmáciát pusztították végig. Jóllehet a népi 
asszimiláció állandóan és feltartóztathatatlanul haladt 
előre, a kutrigurok valamilyen módon mégis megőrizhették 
különállásukat. Végül is kenyértörésre került sor, amikor a 
jelentős kutrigur-bolgár réteg (illetve nyilván azok vezetői) 
a főhatalmat akarta magának megszerezni. A küzdelemből 
az avarok kerültek ki győztesen. Az írásos forrásokból 
tudjuk, hogy 9 ezer kutrigur-bolgár család menekült el 
Pannoniából Dagobert királyhoz, aki a bajorok földjén adott 
nekik menedéket, később azonban álnok módon 
legyilkoltatta őket. Csak mintegy hétszáz ember menekült 
meg közülük, akik Alciok vezetése alatt a karantániai 
szlávok vezére, Valluk védelme alá helyezték magukat. 
Egyes kutatók azt is feltételezik, hogy ez az Alciok azonos 
lehet azzal az Alzeckel, aki 660 táján a langobard hercegek 
szolgálatába szegődött népével együtt. Ez az epizód jól utal 
arra, hová nem érhetett el az avarok ,keze" és hatalma 
ebben az időben. 


Az avarok és egy korai szláv 
államalakulat: Samo királysága 


A Bizánc elleni avar-szláv együttműködésről már sokat 
tudunk. Ismerjük az avar-ant ellenségeskedés eseményeit. 


Azonban az avar kori Duna menti vagy attól délre lakó, 
balkáni szlávok a korai időkben vagy ezen az összefoglaló 
nevükön, vagy - ritkábban - törzseik nevével megjelölve 
szerepelnek. Az első nyugati szláv államalakulat létrejötte 
625-ben Samo nevéhez fűződik. Lent délen, a Balkán- 
félszigeten - mint látni fogjuk - később és a bolgár 
államalakulaton belül jut majd jelentős szerephez a szláv 
etnikum. 

Eléggé vitatott kérdés, hogy tulajdonképpen hol is terült 
el Samo szláv királysága. Egyesek a helyét Karantániába 
teszik, mások a központját, a rejtélyes Wogastisburgot 
Kadan helyén keresik. Legvalószínűbbnek az tűnik, ha a 
mai Alsó-Ausztria és Dél-Morvaország területén képzeljük 
el, azaz az Avar Kaganátus határvidékén. 

Feltételezik azt is, hogy a kis állam az avar terjeszkedés 
ellenpontjaként, a szlávok avarellenes küzdelmének 
eredményeként jött létre. Maga Samo nemzetiségét 
tekintve galliai frank, eredeti foglalkozására nézve 
kereskedő volt. 

Az ország megszervezéséhez még más kereskedőket is 
hozott magával. A kereskedelem, az áruszállítás igen fontos 
tevékenység volt a frankok és a szlávok számára is, hiszen 
az alapvető dolgok, így a só, fegyverek, de ékszerek is csak 
az ő révükön jutottak el távoli vidékekre. Ennek 
biztosítására nagy szükség volt tehát. Elsősorban a vendek 
népét szervezték meg, akik egy ideje az avarok 
segédnépeiként harcoltak, de oly módon is szoros 
kapcsolatban voltak velük, hogy odajártak hozzájuk telelni. 
Samo uralkodása idején sikeresen tudták felvenni a harcot 
az avarokkal. 

Mint az úgynevezett Fredegar-krónikából tudjuk (IV. 
könyv, 48. fejezet), Samónak tizenkét vend felesége volt. 
Halála után (35 éven át uralkodott), tehát 660 körül 
országa széthullott. Az újabb szláv államok megalakulásáig 
még több mint másfélszáz esztendőt kellett várni, vagyis 


addig, amíg be nem értek a kellő gazdasági alapok, és létre 
nem jött a nekik megfelelő politikai helyzet. 


Avarok és bolgárok 


Samo halála után Kelet- és Délkelet-Európában új 
államalakulatok körvonalai kezdtek mind élesebben 
előtűnni. Ezek főszereplői a bolgárok. Pillantsunk vissza ősi 
történetükre. Szemben az avarokkal, az ázsiai eredetű 
bolgárok vagy más néven onogur-bolgárok a maguk 
jelentős országát - Nagy-Bolgáriát - a Kaukázus előterében 
hozták létre, a Sztavropoli-magaslat vidékén. 

A bolgár-törökök vagy ősbolgárok (protobolgárok) az 
ogur eredetű törzscsoport neve, akik 463-ban bukkantak fel 
Ázsiából Európa határán. Közülük kerültek ki a későbbi 
dunai és volgai bolgárok is, miután a Kaukázus előterében 
virágzó birodalmuk széthullott a kazárok csapásai alatt. A 
bolgárok eredetileg olyan ősi török nyelven beszéltek, 
melynek élő emlékét ma egyedül a csuvasok őrzik 
nyelvükben, a Szovjetunióban. Az önállóságot az avar 
fennhatóság lerázásával érték el 634 táján, amikor ezzel 
egyidőben szoros szövetséget kötöttek a bizánciakkal. 
Központjuk az antik Phanagória helyén létesült. Az alighogy 
megszületett kánságot azonban a veszedelmes kazár 
szomszéd rövidesen szétzúzta, és a bolgár nép ötfelé 
szakadt. Jelentős csoportjai a Volga mellékére, a Dunához, 
majd onnan a Balkánra, sőt egyes feltételezések szerint 
még az avarok uralta Pannoniába is elkerültek, kisebb 
részük pedig Batbaján (Baján) uralkodása alatt helyben 
maradt. A dunai bolgárokat Aszparuch kán vezette. 
Pannoniába viszont Kuvrat bolgár kán negyedik fia, Kuber 
hozta magával népét apja halála után. Az al-dunai, majd 
délebbre húzódó, Aszparuch vezette bolgárok 681-ben a 
balkáni Bolgár Kánság megalapítói lettek, de a IX. századra 


már nyelvileg  elszlávosodtak, mivel jelentős szláv 
tömegekkel olvadtak össze. 

Kuber népe az Avar Kaganátus etnikai és kulturális 
képletébe új vonásokat hozott, a változás a régészeti 
emlékanyagban is jól kitapintható. 

Kuberrel és népével mintha teljesen új szakasz kezdődne 
az Avar Kaganátus életében, úgyannyira, hogy egyes 
kutatók ettől kezdve egyenesen Második Kaganátusról 
beszélnek. Úgy vélik, hogy Kuber az új kagán alvezére vagy 
valamiféle helytartója lett, és a kagán bizonyos nem avar 
eredetű néptöredékekből létrehozott sereg élére állította, 
majd Thesszaloniké vidékére küldte hadjáratra. Azonban a 
vele jött keleti bolgár néprész a Kárpát-medence avarjainak 
országában maradt és velük összeolvadt. A jövevények 
létszámát - adatok híján - nehéz megbecsülni, de ha a 
Balkánra, valamint a Volgához települt bolgárok jelentős 
tömegéhez mérten képzeljük el, akkor mégsem lehetett 
csekély. A régészeti leletek tipológiai elemzése alapján az új 
művészeti stílus, az úgynevezett griffes-indás fémveretek 
feltűnésének kezdete a VII. század hetvenes vagy 
nyolcvanas éveire tehető. Ez elé egyes kutatók a középavar 
kor szakaszát (kevesebb, mint ötven év) helyezik. Újabban 
régészeti leleteket, köztük igen gazdag anyagú sírokat 
lehetett ehhez a viszonylag rövid történeti periódushoz 
kötni, így például az igari-ozora-tótipusztai (Fejér m.) 
, fejedelmi" sírokat. A férfisírokban megjelennek a szablyák 
(korábban csak kardokat találunk) és az egyenes talpú 
kengyelek, a nők sírjaiban pedig a szép, bizánci eredetű 
arany mellboglárok és egyéb arany ékszerek. 


Az avarok társadalma és gazdasága 


Mit is tudunk az avarság társadalmáról? Az ország élén, 
mint már láttuk, a kagán (a név változatai az írásos 
forrásokban:  cagan, chagan stb.), a legfőbb uralkodó állt. 


Feleségét katun címmel illették. Mindkét rang vagy 
méltóság ősi, belső-ázsiai eredetű, és biztosan megvolt már 
mongóliai  zZsuan-zsuanok titokzatos  népénél az WV. 
században, de lehet, hogy még régebbi eredetű, és ők is 
csak úgy örökölték más lovas népektől. Azután a zsuan- 
zsuanoktól alattvalóik, a később ellenük fellázadt türkök 
vették át, hogy végül eljuthasson Kelet-Európa 
legkülönbözőbb népeink uralkodóihoz, a keleti eredetű 
kazárokhoz, de még a IX. századi kijevi uralkodókhoz is. 

A latin nyelvű írásos forrásokban a kagán névnek van 
egy másik alakja, a kapkan, ami mégis inkább önálló 
rangnak tűnik, nem íráshibának vagy a kagán név 
változatának, hiszen a  belső-ázsiai türk rovásírásos 
feliratokban is kapagán kagánt találunk. Talán ő lehetett a 
nyugati végek őre az avaroknál, biztosat erről nem 
mondhatunk. A kagáni méltósággal végtelen uralkodói és 
egyúttal hadvezéri hatalom járt együtt. A kagán ostora 
egyetlen jelére - mint írásos forrásaink tudósítanak - a 
lovas és gyalogos harcosok tízezrei indultak támadásra. 
Maga a kagán sátrában vagy fapalotájában aranytrónuson 
ült, a hadisarcból vagy a bizánci ,békeadóból" bőven tellett 
a legnagyobb fényűzésre is. Az avaroknak kifizetett bizánci 
aranyadó a VII. század elején igen tekintélyes nagyságúra 
nőtt, 100 ezer, majd végül évi 120 ezer aranysolidusra 
emelkedett! Az arany egy részét az avarok Bizáncban 
ugyan elvásárolták, de nagyobb része mégis országukba 
került, és magát a kagánt meg nyilván az egyes 
főembereket gazdagította, akiknek jelentős kincstáruk 
lehetett. Így a bizánci aranypénzek egy része időlegesen 
kikerült a kereskedelmi forgalomból, mert az avaroknál 
még nem volt pénzgazdálkodás. Ez nem feltűnő, mert 
például a kelet felől nagyjából egyidőben létező, fejlettebb 
Kazár Kaganátus éppen hogy rálépett a pénzgazdálkodás 
útjára, de még nem bocsátott ki saját pénzt, és nem volt 
saját pénze a IX. századi kijevi orosz államnak sem. 


A kagán körül (de a nagyobb főemberek mellett is) ott 
csoportosultak a fegyveres kíséret tagjai, szabad emberek 
önkéntesen vállalt szolgálatban. Avar nevüket nem 
ismerjük. A későbbi mongol társadalom nökör néven 
tartotta őket számon. A kagán után talán közvetlenül a 
jugurrus követett, ezzel a különös, szintén a türk népek 
világából eredő címmel. Ezzel azonban még nincs vége a 
legfőbb avar vezetők ismert sorának: a jugurrus után a 
tudun (vagy todan) következett, akinek egyes magyar 
kutatók egy egész (talán éppen déli) országrész 
kormányzását tulajdonítják a VIII. század legvégén. Mások 
úgy vélik, hogy egyenesen kettős hatalom lehetett náluk (ez 
nemcsak avar államszervezési sajátosság volt), amely a 
kagán és a tudun között oszlott meg. Ha ezt a reálisnak 
tűnő elképzelést nem is vetjük el, az sem kizárt azonban, 
hogy a hatalom a kagán és a jugurrus között oszlott meg. 
Mindenesetre közép-ázsiai, VIII. századi írásos adatok 
alapján úgy tűnik, hogy ott a tudun cím helytartót, 
méghozzá türk helytartót jelentett az egyik kis államban, 
Sasban. 

A szellemi élet, pontosabban annak egyik jelentős része, 
a kultikus tevékenység felett fősámán rendelkezett. 
Egyiknek a nevét is feljegyezték, Bokolabra fősámán kínos 
históriája kapcsán, amikor az szembekerült magával a 
kagánnal. Már a nomád szkíta társadalom ismerte a sámán 
arisztokráciát. Ez a vékony réteg korai középkori nomád 
népeknél is létezett. 

Nem érdektelen az említett katun címnél sem 
elidőznünk. A kagáni (fő)feleség igen jelentős hatalommal 
bírt, ami teljesen törvényszerű a nomád népek asszonyai 
körében. Míg a férj, ebben az esetben maga az uralkodó, a 
kagán, távol van hosszú, véres hadjáratokban vagy 
követjáráson, a feleségre, az asszonyokra hárul a 
nagycsalád igazgatása, gazdálkodásának vezetése, és a 
feleség az uralkodó mellett nyíltan megjelenik kül- és 
belföldi követek fogadásain vagy egyéb nagy fontosságú 


események idején - mert egyébként híre és neve nem 
maradt volna ránk az írásos forrásokban. De erre utal a X. 
századi oguz társadalom ismert szerkezete, ahonnan azt is 
tudjuk, hogy a vezetők asszonyai részt vettek a politikai 
jellegű tanácskozásokon. Az asszonyok sajátos szerepe még 
a honfoglaló magyar társadalomnak az avarokéval sokban 
rokon szerkezetében, illetve régészetileg megfogható 
, lecsapódásában" is tükröződik. Ugyanis nem egy olyan ősi 
temetőnk van, ahol annak közepén, vezető helyén, 
gazdagon eltemetett nő foglal helyet. Ennek persze semmi 
köze az őstársadalmi matriarchátushoz; az avar (vagy 
ősmagyar) társadalom is nagyon, de nagyon messze járt az 
ősközösségi formációktól, melyek a sztyeppen bizony régen 
felbomlottak már erre az időre. 

Ezzel végére is értünk az avar társadalom legfelsőbb 
vezetői bemutatásának. Neveiket, kivéve az első kagán, 
Baján nevét, valamint a kaganátus bukása környéki 
kagánokét, nem ismerjük, a feleségekét pedig egyáltalán 
nem. A fennmaradt és a kutatók által szorgosan át- meg 
átfésült írásos forrásokból nem is remélhetjük újabb nevek 
felbukkanását. 

A legfelsőbb vezetők alatt foglaltak helyet a magasan 
privilegizált tarchánok (tarkánok). Talán ők biztosíthatták a 
kaganátusban az adószedést, mint ez például a közép- és 
belső-ázsiai ujguroknál történt. A korabeli frank források a 
VIII. század legvége előtti időből nem tudnak tarchánokról. 
magunk elé az avar társadalmat, akkor fel kell tételeznünk, 
hogy alattuk egy még szélesebb réteg következett, azok, 
akiket a türkök bégeknek neveztek. Ezek az emberek voltak 
az avar ,törzsek" közvetlen irányítói, és közvetlenül a 
nemzetségfők rétegéből emelkedhettek ki társadalmukban. 
Neveiket, címeiket az avaroktól sajnos nem jegyezték fel. A 
törzs szót az előbb azért tettük idézőjelbe, hogy utalva a 
már fentebb jelzett körülményre, jelezzük: az ilyen és 
hasonló, ugyan vérségi kötelékekre utaló, de azt nem 


jelentő terminusok már nem korszerűek az avarok 
vonatkozásában. Az avarok, mint erre már az 
antropológusok régen rámutattak, korántsem voltak 
, fajilag" egyöntetű nép, és a sztyeppi törvények értelmében 
régtől fogva befogadtak vérségileg egyáltalán nem rokon 
népelemeket. Már említettük, hogy több, más elnevezést 
viselő nép is csatlakozott hozzájuk. Szóltunk már a 
kutrigurokról, akik az avarokon belül talán a legnagyobb 
tömegű, feltehetőleg  bolgár-török nyelvű  népelemet 
jelentették. A már nem mérvadó vérségi kötelékek helyett a 
háborús időkben - és ez szinte állandóan fennállt az avar 
korban, tessék csak megnézni a mellékelt időrendi 
táblázatot - a fegyveres férfinépet valószínűleg ők is tízes 
rendszerű, belső-ázsiai nomád jellegű hadrendbe 
szervezték. Egyes vélemények szerint ezt jelezné a 
férfisírokba tett  vashegyű  nyílvesszők száma, ha 
feltételezzük, hogy egy-egy nyíl 10-10 fegyveres feletti 
uralmat jelentett. Teletömött tegezt soha még nem találtak 
avar sírban, a legtöbb (kb. 40) eddig talán a bócsai vezéri 
lelet tárgyai közül ismeretes. Ezt a bizonyítást megnehezíti 
az, hogy a samanisztikus világképnek megfelelően a 
másvilág egymás feletti égi rétegeibe való feljutáskor is 
szükség van nyílhegyekre. Ki-ki aztán annyit kapott a 
sírban maga mellé, amennyi bizonyos, meghatározott égbe 
való feljutásra volt csak elégséges. Oda, ahová a földi 
társadalmi helyzet alapján joga volt. 

Ha ezután az avar kori társadalom mélyebb rétegeinek 
ismeretébe kívánunk leereszkedni, akkor már szinte 
kizárólag a régészeti forrásokra vagyunk utalva, ezek közül 
is elsősorban a temetőkre. A két és fél évszázados avar 
korszakból már több mint 20 ezer sírt tártak fel eddig a 
kutatók. Ezek megoszlása a Kárpát-medencének egykor 
avarlakta területein, mely időközben változott is, korántsem 
egyenletes. 

A sírok jelentős részének feltárásakor nem készítettek 
feljegyzést vagy részletes ásatási naplót, nem készült róluk 


se rajz, se fénykép. Még jó, ha tudjuk, hol volt a helye a 
temető belső térképén vagy egyáltalán az országban. Az 
életkor megállapításához szükséges csontvázanyag is 
sokszor elkallódott, vagy éppen elporladt már. Ez bizony 
alaposan megnehezíti a következtetések levonásának 
kísérleteit. Ennek ellenére a statisztikai eljárásokkal is 
operáló archeo-etnográfiai módszer érdekes eredményeket 
hozott az aprólékos részletekbe menő vizsgálatok során. 
Ennek lényege az, hogy a néprajzilag vizsgálható és még 
sok ősi elemet őrző életmódot folytató nomád vagy 
félnomád népeket vesszük szemügyre, és azok 
társadalomrendszeréből — vonunk le a  régmúltra 
visszavetíthető következtetéseket. A rekonstrukció így 
megközelítheti az egykori valóságot. A sírrajzokon a 
feltárás során rögzíteni kell - vagy kellett volna - a talált 
tárgyakat, fejtől  lábig: fejdísz, fülbevaló, nyakék, 
üveggyöngysor, karperecek, gyűrűk, övveretek és az övön 
függő tárgyak, kés, tűtartó, tűzkészség - kovakő és 
csiholóvas -, tarsoly, no meg a fegyver: kard vagy később 
szablya, a másvilágra szánt  ételmelléklet, sokszor 
agyagedényben stb. Ezek megléte vagy hiánya, a síron 
belüli helye - mind-mind irányadó lehet a társadalmi 
rekonstrukció felvázolásakor. Nem kevésbé fontos a sír 
helyének rögzítése egy-egy (néha ezer síros) temetőn belül. 
Hiszen mindenkinek megvolt az ott előre megállapított 
helye, nemcsak sorba rakták az elhaltakat, ahogy a halál 
parancsolta volt. Mivel egy-egy nagyobb temetőbe 
évtizedeken át temettek, sőt esetleg némi szünettel 
visszatértek oda ismét temetni, a belső időrend 
meghatározása igencsak döntő jellegű feladat. Pénzlelet - 
kivéve a korai avar kort - általában nincs az avar kori 
sírokban. Így a keltezés nagyon nehéz. Nemegyszer az 
egymást metsző sírgödrök (elfelejtették, hogy oda már 
egyszer temettek, és annak nyoma se maradt!) leletei 
adnak ehhez támpontot. 


Elgondolkozva állunk egy-egy teljesen  , melléklet 
nélküli" sír mellett, és törjük a fejünket a jelenségen. 
Teljesen szegény ember, szolga vagy egyenesen rabszolga 
lehetett az illető? A lovas nomád társadalmak általában 
nem ismerték a széles körű rabszolgatartást. Nem is 
mentek át a rabszolgatartó társadalom fejlődési fokozatán. 
A nemes állatokat, az igazi vagyont jelentő gulyákat és 
méneseket, az ezres  birkanyájakat nem lehetett 
rabszolgákra bízni. Ha voltak is ilyenek, már hogyne lettek 
volna a végtelen háborúk nyomán, házirab lett belőlük. 
Ezekből kevés is elég volt a gazdagok jurtáiban a ház körüli 
munkák ellátására. A szkíták a rabokat néha meg is 
csonkították, kezüket levágták. Kevés lehetett a házirab az 
avaroknál is. Szegény sír (melléklet nélküli sír) pedig 
sokkal több van az avar kori temetőkben. Néhány temető 
részletekbe menő elemzése után úgy tűnik, hogy számuk 
egyre növekedett az avar kor vége felé haladva. Ne 
felejtkh ezzünk azonban el a kereszténység szerepéről, 
hiszen az egyház tiltotta a pogány mellékletek sírba 
kerülését. Ám az ékszerek, ha az elhunyt nem volt teljesen 
szegény, a viselet tartozékaként természetesen az 
eltemetettel a föld alá jutottak (üveggyöngyök stb.). 
Kifejezetten keresztény személyekre főleg a korai avar 
korból van direkt utalásunk. Bizánci arany kereszt volt a 
szentendrei avar vezéri család nőtagjainak sírjaiban, 
kereszttel ellátott láncingtöredéket találtak egy várpalotai 
sírban, és van még egy-két kereszténységre utaló nyomunk 
az ország déli részéről. Ez a nagy tömegű leletnek azonban 
csupán kis töredékére vonatkozik. A késői avar kor utolsó 
éveiben már a nyugati egyház is térített a Dunántúlon az 
avarok között, és nyilván lehettek keresztények az avarok 
mellett élő és velük kapcsolatban álló szlávok között is, 
főleg az ország peremvidékein. Keresztények voltak az 
erdélyi gepidák, erre újabban határozott régészeti leletek 
utalnak. Mindez azonban nem magyarázza a sok - egyes 
temetőkben kirívóan sok - melléklet nélküli, tehát teljesen 


szegény sír jelenlétét. Az avar társadalom mindjobban 
fokozódó belső ellentétei az elszegényedő réteg 
növekedésében is kifejezésre jutottak, ami a 
temetkezésekben természetesen tükröződött. De 
mindjobban különváltak az élő társadalomban is a vezetők. 
Van olyan temető, ahol a vagyonilag feltehetőleg nagyjából 
egymáshoz közel álló családfők külön, a családjuktól kissé 
távolabb temetkeztek nemzedékeik egymásutánjában és 
egymás mellé, mintegy zárt csoportban. A társadalmi 
kontrasztokat mutatják az avar temetők legnagyobb 
részében, bár igaz, eltérő mennyiségben meglevő 
lovassírok. (Az avar korban szinte mindig teljes lóval 
temettek, nem úgy, mint a honfoglaló magyarok.) Lóval 
temetkezni nem volt mindennapi ügy, ez több volt, mint egy 
szintén nem olcsó fakoporsó és legalább olyan drága dolog, 
mint például egy jó szablya eltemetése. 

Az avar társadalom végóráinak, végső állapotának 
sajátos és való tükrét egy IX. századi írásos forrás adja, 
amely a bizánci Suda Lexiconban maradt ránk. Krum 
bolgár kán, aki a IX. század elején dél felől vett részt az 
Avar Kaganátus felszámolásában, öreg avar hadifoglyokat 
hallgatott ki és faggatott pompás és gazdag országuk 
romlásának okairól. Álljon most itt a forrás teljes szövege 
Borovszky Samu fordításában: ,Mit gondolnak, milyen 
okból mentek tönkre uraik és népük? - kérdezte a kán. ők 
így feleltek:  Legelsőbben az  áskálódástól , amely 
kagánunktól a hű és igaz tanácsosokat eltávolítván, a 
kormányt gazemberek kezére juttatta. Aztán jött a bírák 
romlottsága, akiknek az lett volna a tisztük, hogy a népnek 
igazságot szolgáltassanak, s a képmutatókkal és tolvajokkal 
cimboráltak; továbbá a bor bősége részegeskedést szült: az 
avarok, midőn testüket elgyengítették, egyszersmind 
eszüket is elvesztették. Utoljára következett a kereskedés 
szenvedélye, hogy a romlásukat teljessé tegye: az avarok 
kalmárokká lettek, egyik csalta a másikat, s a testvér 


testvérét is áruba bocsájtotta. Ezek voltak uram, 
szerencsétlenségünk siralmas forrásai." 

A temetőkről már hallottunk. De hogyan éltek az avarok 
szállásaikon, falvaikban és mivel foglalkoztak? Paraszti 
munkával, igen komoly állattenyésztéssel és 
földműveléssel. A velük együtt élő szlávok ez utóbbi 
égetéses-irtásos válfaját is gyakorolhatták. A jövevény 
avarság zöme nyilvánvalóan nomadizált, városaik nem 
voltak. Természetesen a Kárpát-medencének a maitól 
ugyan eltérő, de a dél-oroszországi vagy kazahsztáni 
sztyeppre csak igen távolról emlékeztető felszíne és 
növényzete nem adhatott módot nagy amplitúdójú, óriási 
legelőket átfogó ritmikus vándorlásokra. A Kárpát-medence 
földje, térsége volt az, egészen a Bécsi-medencéig, ahol 
még lehetett bizonyos mértékig egyáltalán nomadizálni, 
nomád jellegű állattenyésztéssel foglalkozni. Először is 
sokkal több volt a vízjárta terület, mint manapság, több volt 
a rét, könnyebb volt a nagyállatok itatása. Aztán voltak és 
részvpen még ma is vannak olyan fűfélék, olyan 
növénytársulások a legelőkön, amelyek még Mongóliában is 
hasonlóak az itteniekhez. A legeltetési távolságokat a 
viszonylag szűk terület és a mainál több erdő miatt 
csökkenteni kellett, de a dúsabb legelők miatt nem is volt 
szükséges nagy utakat bejárni az állatokkal. A legeltetés 
főleg az alföldeken folyt. Egy IX. századi forrás a 
Nagyalföldet és környékét még a honfoglalás előtti időre 
vonatkoztatva is az avarok pusztáinak nevezi. Ritmusosan, 
téli és nyári szállások között folyt a legeltetés. A nyári 
szállásokból, ahol a kazah, kirgiz vagy mongol jurták 
rokonaiban,  szétszedhető és könnyen összerakható 
építményekben lakhattak az avarok, kevés régészetileg 
megragadható nyom maradt. Az ősi legelők későbbi 
feltörése, a mélyszántás végül ezeket is eltörölte. Ezek a 
nomád építmények hosszú évszázadok sztyeppi alkotásai. 
Belső- és Közép-Ázsiában egyaránt elterjedtek, és még ma 
is van  hírmondójuk a  kazahoknál és kirgizeknél, 


legfejlettebb típusaikat általánosan használják a legelőkön 
egész Mongóliában. A kutatók úgy vélik, hogy a rudas vázú, 
kúpos sátrakból fejlődtek ki a jurták, a hordozható - azaz 
gyorsan  szétszedhető, szállítható és felállítható — - 
lakóépítmények. A kúpos sátrakon megjelenő felső, 
összetartó fagyűrű adta meg az átmenetet a vékony, 
hajlított rudakból összeállított tetővázú jurtákhoz. Konkrét 
adatunk ugyan erre nézve az avaroktól jóformán alig van, 
de a széles körű történeti-néprajzi párhuzamok. alapján 
magunk elé képzelhetjük a kerek, távolról gombákra 
emlékeztető, valószínűleg világos színű épületeket, melyek 
falát megint csak nomád termék, a vastag nemez 
alkothatta, amit gyapjúból készítettek. 

Az avarok megjelenésével nemcsak a  Kárpát- 
medencében eddig soha nem hallott nyelvek zenéje 
hangzott fel, hanem megváltozott az emberlakta sík vidéki 
tájak és a széles völgyek képe, ugyanis megjelentek a 
,kerek", azaz hengeres falú, domború tetejű házak 
csoportjai. Ezeknek az építményeknek a belső felosztása is 
egészen más, mint a négyszögletes alaprajzú házaké. A 
történeti-néprajzi összehasonlító anyag alapján magunk elé 
is képzelhetjük ezeket. Eddig csupán a Fejér megyei 
Előszállás határában találtak olyan avar kori épületnyomra, 
amely kerek, körülárkolt jurtára utal. A jurták mellett 
négyszögletes alaprajzú, földbe ásott padlójú házak is 
léteztek az avar korban - erre újabban már sok régészeti 
adat van Magyarország területéről -, sőt, feltehetőleg az 
erdőzónában a szlávok vagy a gepidák gerendákból ácsolt, 
ún. boronaházakban lakhattak. E földbe mélyített házak 
prototípusai már az ókor végén megjelentek az 
erdőövezetben. A négyszögletes alaprajzú házak, melyeket 
kőből rakott vagy tapasztott kemencékkel fűtöttek, a 
letelepült  néprészek falvaira és a téli szállásokra 
jellemzőek. Volt köztük felmenő falú és kétoldalt földig 
lefutó tetejű is. Ezeket a házakat a VII. századtól kezdve 
isméjük, eddig főleg Fejér, Tolna és Békés megyék 


területéről. . Dunaújváros határában 37 ilyen ház 
maradványait tárták fel. A falu házai gyűrűalakzatban 
állottak egykor.  Felmenő  falrészeiket fonott  vázra 
tapasztott sár képezte, tetejük nádból vagy más, könnyen 
pusztuló növényi anyagból készülhetett. A fejlődés során az 
ilyen házak alapterülete némileg növekedett, és alaprajzuk 
mindinkább  " szabályosabbá, — négyzetessé vált. Az 
ajtónyílástól egy-két földlépcső vezetett lefelé, a kemence 
pedig rendszerint a bejárattal szembeni egyik sarokban 
volt. Kéményről vagy ablakról nincs adatunk, a füst az 
ajtónyíláson át távozhatott. 

Az Avar Kaganátus népe sokrétű foglalkozást űzött, a 
pásztorkodás mellett jelentős számú földművelő lakosság 
létezett, illetve a földművelést és állattenyésztést 
együttesen gyakorolták. A félnomád életforma egyáltalán 
nem zárta ki a szántás-vetést. A külterjes gazdálkodással 
együtt járt a vadászat. Nem egy vadászjelenet könnyed 
rajza maradt ránk avar öntvényeken, vereteken és 
csonttárgyakon. A nagy hajtóvadászatok egyúttal a 
hadjáratokra való felkészülést is célozták. A vadászott 
állatok csontjai ritkábban sírokban is előfordulnak, tehát 
vadhúsmelléklettel ellátták szeretteiket a másvilágra is. A 
vadászat egyik formája, a madarászás szintén elterjedt 
lehetett, erre korabeli ábrázolást is találunk. A több 
lelőhelyen megtalált jellegzetes kettős sípok (talán dudák 
sípjai) darvak lábcsontjaiból készültek. De a halászat sem 
volt tőlük idegen. Nem egy korai avar sírban találtak 
halcsontokat. A termesztett  gabonanövények közül 
kölesmaradványokat ismerünk, de a telephelyeken talált 
vermekben búzát és más gabonaféleségeket tároltak. A 
gabonát pörkölve, csíráztatva és megőrölve, 
lepénykenyérnek megsütve fogyasztották. Maga a szántás 
valószínűleg vaspapucsos faekékkel történhetett. Erdős 
területen az irtványföldet égetéssel szabadították meg az 
erdőtől-bozóttól. A gabonát vassarlókkal vágták le, avar 
kori kaszát náluk nem találtak. A  nomád-félnomád 


életmódot folytató közösségeiknél különösen fejlett lehetett 
az állattenyésztés. A legelőváltó, az állatokkal pontos 
, menetrend" szerint legelőről legelőre vándorló családok 
igen jól ismerték a füveket, az állatfajtákat, és komoly 
tenyésztési gyakorlattal rendelkezhettek. Igen nagy 
mennyiségben tartottak lovakat. Ezeket főleg a 
lovassírokban talált csontok alapján ismeijük. Nagyon sok 
ló (hátasló, vezetékló, tartalék stb.) kellett a hadjáratokhoz, 
de hideg teleken lóhúst is fogyasztottak, erjesztett tejét 
pedig tavasszal nyilván szívesen itták, mint a nomádok 
általában. Lovaik nem voltak egyformák, mint az avarok 
maguk sem. A csontleletek nagyobbik része keleti típusú, 
melegvérű lovakról tanúskodik, melyek kitartó járású, 
gyors állatok lehettek. Néhány korabeli ábrázolás is 
fennmaradt róluk. A csontkarcolatok vagy ezüstlemez- 
vésetek sztyeppi és homokos talajokon használt 
hátaslovakat vetítenek elénk. A nagy tömegű ló mellett sok 
szarvasmarhát, juhot és velük együtt kecskét tartottak, 
szintén jelentős számban. Keletről az avarok sertést nem 
hoztak magukkal, ez az újabb kőkorszak óta itt az 
, őslakosság" állata volt, talán a szamárral együtt, amely a 
nomádokra nem jellemző. Az ősi, avar kori sertésfajta még 
a XX. század derekán is jól ismert jószág volt az Alföldön. 
Falvaikban kis termetű tyúkokat tartottak. Sima vagy 
karcolt mintás tojások a sírokba is bekerültek mint az örök 
élet szimbólumai. A szántás-vetés, állattenyésztés mellett 
az avar korban jelentős volt a kézműipar, a háziipar. A 
rengeteg háborús cselekményhez és a használati eszközök 
egy részéhez jelentős mennyiségű vasra volt szükség. Ezt a 
törött — vastárgyak 6 átkovácsolásával pótolták, de 
felhasználták a  gyepvasércet és más, külországi 
nyersanyagforrásokat is bekapcsoltak kereskedelem révén. 
Az avar kor végéről származó vasolvasztóikat is 
megtalálták a Dunántúlon. Egy ízben, az avar kor vége felé, 
a velük szomszédos fÍrankok a részükre történő 
fegyverexportot is tiltották. 


Az Avar Kaganátus bukását magyarázó öreg avar 
hadifoglyok Krum bolgár kánnak azt is felemlítették a IX. 
század elején, hogy az ország bukásának egyik fő oka a 
kereskedelem volt. Ez egyáltalán nem látszik túlzásnak. A 
régészeti leletek arra utalnak, hogy az avarok beköltözésük 
után azonnal birtokba vették a csomópontokat, a réveket, 
és nyilván megvámolták az ott áthaladó kereskedőket. Így 
volt ez minden korabeli kelet-európai országban. A két 
malomkő közötti őrlődés mellett a Kárpát-medencében 
azzal is járt az ittlakás, hogy ezt a vidéket, a két politikai 
súlypont között, gyakran keresték fel kereskedők. Keleti 
áruk egész tömege (például üveggyöngyök) jutott el idáig, 
azaz komoly felvevőpiaccal kell számolnunk az avaroknál. 
Sok keleti áru csak idáig jutott el, a frankok úgy látszik már 
alig kaptak belőle. Ez is kiváltotta a nyugati szomszéd 
elégedetlenségét. Az árukért egyrészt a  Bizánctól 
békeadóként kapott arannyal fizethettek, ha másként nem, 
hát súlyra. Saját pénzforgalmuk, saját éremverésük az 
avaroknak nem volt. Egyes kutatók ugyan azt gyanítják, 
hogy utánozták a bizánci pénzeket. Ezt azonban bizonyítani 
nem nagyon lehet. Az ékszerekért, selymekért cserébe 
bőven adhattak saját termékeket is, mézet, viaszt, 
állatbőröket, gyapjút stb. 

Az országot vándoriparosok (rézművesek stb.) járták, 
egy vándorötvös korai avar korból származó árját is 
fellelték Kunszentmárton határában. Tekintettel a zavaros 
időkre, a mester páncélingben járt, illetve azzal temették 
el. A falvakban, szállásokon dolgozó fémművesek keze 
nyomát nem egy jól megjavított rézveretes öv, üst vagy 
más, aranyból készült tárgy őrzi. A hadizsákmányként 
szerzett aranytárgyakat sokszor átalakították, vagy 
nyersanyagként használták fel. 

Nemcsak a fémfeldolgozás, hanem a kézműipar más 
formái is igen elterjedtek voltak. Erre a cifrán megfaragott 
szaru- és csonttárgyak, fanyergek díszítései, tarsolydíszek, 
bogozók, sótartók megmaradt pompás darabjai utalnak. 


Csontból készült ötletes tűtartóikat pedig egyenesen 
esztergálták. 

Szőnyegeikről, háziszőtteseikről szinte semmit sem 
tudunk. Legfeljebb egy-két fémtárgy (övveret) utal arra, 
hogy kompozíciója eredetileg szőnyeg részére készült, és 
onnan ,, vitték rá" lekicsinyítve bronzra. 

Az ácsok, fafaragók, fanyergesek keze munkáját teljesen 
elemésztette a föld és az idő. Bár az említett jurták 
elkészítése is jelentős szakértelmet követelt, és nyilván erre 
régtől fogva szakosodott mesterek készítették őket úgy, 
ahogy az nem is oly régen például a kazahoknál, kirgizeknél 
a gyakorlatban létezett. 

A régészeti leletek jelentős része cserépedény vagy 
annak töredéke. Ezeket először az avarok sírjaiból ismertük 
meg. A legkorábbi, kézzel gyúrt, szabad tűzön vagy 
egyszerű kemencében égetett edények formáit keletről 
hozták magukkal fazekasaik. A korongolással azonban 
feltehetően csak itt ismerkedtek meg, a Bizánci Birodalom 
peremvidékén, ahol még élhetett az antik fazekasipar 
leegyszerűsödött hagyománya. A lassú, majd a gyors 
korongon készült edények egy jellegzetes csoportja az avar 
kor végén fémedények formáit utánozta. E jó minőségű 
cserépedényeknek nagy keletük lehetett, taligákon szalma 
között messzebbre is szállították. Egy komolyabb avar 
fazekasközpontot újabban Szekszárd határában fedeztek 
fel. Az agyagedényeket földfestékkel festették, mintázták, 
de a máz használatát nem ismerték, ez a késő antik eljárás 
eltűnt a hun korszak viharaiban. A karcolt díszítés azonban 
(hullámdísz, vonaldísz) az edények oldalain egyre inkább 
elterjedt a fazekaskorong alkalmazásával. A fazekasok 
termékeik alját fenékbélyeggel látták el, melynek 
tükörképe ott volt a vastag, forgó, kézzel működtetett 
fakorong közepén. Egyes kézzel gyúrt edények oldalain 
tulajdonjegyek karcait fedezhetjük fel. A , cserépipar" 
sajátos terméke volt a jellegzetesen női munkához, a 
fonáshoz alkalmazott orsónehezék (orsógomb), amely az 


orsó szárára húzva az egyenletes, erőteljes forgást 
biztosította. Ezek is sok esetben díszesek, még akkor is, ha 
a másodlagosan erre a célra felhasznált cserépdarabot 
fúrták ki és gömbölyítették le. 


Szemtől szemben az avar vezetőkkel 


A régészet múltat visszavarázsoló lehetőségei segítenek 
a találkozásban. Országunknak már több mint tucatnyi 
pontján kerültek elő gazdagabbnál gazdagabb leleteket 
szolgáltató, avar vezetőket rejtő árok. Sajnos jelentősebb 
részük véletlenül, szakemberek jelenléte nélkül bukkant elő 
a föld mélyéből. 

Próbáljuk szóra bírni a néma sírleleteket, melyeket 
természetesen nem ilyen ,feltámadásra" szántak az 
eltemetettek hozzátartozói. Jobbára egyedül vagy csak 
szűkebb családtagjaikkal körülvéve fogadta be őket a föld, 
tudatosan jeltelenül, hogy a zavaros időkben garázdálkodó 
sírrablók ne bukkanhassanak nyomukra. És ez a félelem 
egyáltalán nem volt alaptalan. Avar kori sírok, sőt egész 
temetőrészek utalnak arra, hogy a régészeti kutatásokat 
már jóval korábban megelőzték. 

Az avarok által zsákmányolt vagy a békeadóként kapott 
arany a vezetőséggel sírba szállt. Szinte nem volt az utóbbi 
száz év leforgása alatt olyan évtized, hogy gazdag, avar 
vezetői sírra ne akadtak volna. 

Az egyik legmagasabb rangú avar vezető sírjára 1935 
tavaszán bukkantak a Duna-Tisza közén fekvő Kiskőrös 
bócsai határrészében, amikor szőlő alá forgatták a földet. 
Az első aranyleletek hírére Fettich Nándor, a később nagy 
hírű régész szállt ki a helyszínre. Még később is nagy 
izgalommal mondta el benyomásait, melyek közül a 
leglényegesebbek a következők: a sír igen csekély 
mélységben, még egy méter mélyen sem feküdt, és bár 
közvetlen környékét átkutatta, csak egyedüli voltát tudta 


megállapítani. Tehát egyedül, szolgák vagy harcostársak 
kísérete nélkül, családtagjaitól távol temették el a máig is 
egyik leggazdagabbnak ismert hazai avar vezetőt. Sírja fölé 
kurgánt nem emeltek. Már első látásra is feltűnt, hogy az 
előkerült aranytárgyak színe kétféle, szerepel egy vörösebb 
és egy sárgább árnyalatú arany. 

Később László Gyula régészprofesszor az aranyvereteket 
továbbrendezte, és arra a következtetésre jutott, hogy azok 
két derékövhöz tartoztak, melyek különböző időben és más- 
más ötvösök kezén készülhettek. Az egyiket többek között 
hat nagy méretű, ún. álcsat alakú veret díszítette, ezen 
függött egykor az aranyveretes tegez, valamint egy tőr és 
az aranyveretes ivótülök. Az öv végét arany szíjvégbe 
bujtatták. Csatját nem találták meg - lehet, hogy elveszett. 
A sárgábban fénylő, kissé gyengébb minőségű aranyveretes 
öv az aranydíszes kardot tartotta. Az öv veretei korong 
alakúak. 

A sírban volt még egy szép kis aranykehely meg egy 
ezüstedény is. Az ékszerek közül megmaradt a fülbevaló 
(csak egy - türk szokás szerint csak egyik fülükben hordtak 
fülbevalót a férfiak) és két aranygyűrű. Haját varkocsokba 
fonva viselte, melyek tövére ezüstkarikákat húztak. Talán 
szemfedőjéről valók az aranyílitterek, melyekből többet is 
megtaláltak. 

A leletek stílusából - összehasonlító vizsgálat révén - 
megállapítható, hogy a vezért valamikor a VII. század 
végén temették el. 

1935 végén újabb gazdag avar sír került elő, nem is túl 
messze az előbbi lelőhelytől, Kecelen. A helyzetkép hasonló, 
szőlő alá forgatás, mélység alig egy méter. A leletek 
összeszedésére László Gyula szállt ki a Nemzeti 
Múzeumtól. A leletekből kiderült, hogy az ottani főember 
övét csak ezüstveretek díszítették, de aranykardot viselt. 
Szintén magányosan temették el. Tegezében legalább 
tizenegy nyílvessző volt (ennyi vas nyílhegyet találtak), de a 


tegez maga nem volt arany- vagy ezüstveretekkel díszítve. 
Kisebb főnök lehetett tehát, mint a bócsai. 

A következő ,aranykardos vezér" sírjáról már csupán 
feltevéseink vannak. Helyét szakember nem is látta. Csak 
annyit tudunk, hogy a kard Csepelen került elő, magányos 
férfisírból. 

A máig leggazdagabbnak ismert avar fejedelmi sírlelet 
alig több mint tíz esztendeje került napvilágra, megint az 
ország közepén, a Kunszentmiklós határában fekvő Bábony 
elnevezésű részen. Sorsa az  előzőkéhez hasonló, 
előkerülése véletlen, pontosabban nem tervszerű régészeti 
kutatás eredménye volt. Homokkitermelés során ugyanis a 
munkások jeltelen sírra bukkantak. A sok-sok aranytárgy 
megbűvölte találóit, és hosszas kutatás és nyomozás 
vezetett csak a kézről kézre járt leletek nyomára, hogy azok 
méltó helyükre, múzeumba kerüljenek. Lássuk röviden a 
leleteket, elsősorban a ritka szépségű aranytárgyakat, 
amelyek a találók kezén bizony alaposan megrongálódtak. 
A csontváz itt is alig feküdt mélyebben, mint az előbb leírt 
sírok esetében. Aranylemezekkel kivarrott köpenye vagy 
halotti leple díszeiből sok darab megkerült, de eredeti 
fekvésüket már sohasem fogjuk megtudni. A hatvan éven 
felüli, egykor mongolos arcú férfi csontváza mellett 
legalább három aranyveretes övre való garnitúra részeit 
találták meg - úgy véli a leletmentő akció vezetője, Tóth 
Elvira, aki régész és ötvös egy személyben. Az egyik övet a 
bócsaihoz hasonló, de súlyosabb arany álcsatok díszítették, 
megmaradt az egyik öv csatja is. Feltételezhetően ezen az 
övön függött a szintén megtalált arany ivókürt, az 
aranyveretes, egyélű kard is, a tegez (benne legalább 25 
nyíllal) és még egy tőr. Nyilván másik övhöz tartozott egy 
ezüstveretes kard, melyet szintén elhelyeztek a másvilágra 
szánt tárgyak közé, vaskésekkel együtt. A harmadik övön 
pedig egy aranyveretekkel ékesített facsésze függhetett és 
egy ivókürt. Ám az övek és a hozzájuk szervesen tartozó 
felszerelési tárgyak együtteseivel nem merül ki a lelet 


gazdagsága. Volt még a többi tárgyak között egy igen szép, 
aranylemezből készült sasfejjel díszített korbács. Ilyesféle 
aranyveretes korbáccsal vagy lovaglóostorral adott jelt 
csatakezdésre egykor Baján kagán is az egyik ütközetben, 
mint arról bizánci forrás tudósít. Ez megmaradt, de egy 
aranykanál eltűnt a találók kezén. Egy VII. századi ukrajnai 
sírlelet analógiája e tárgy biztos meglétére utal. A halott 
arany fülbevalókat és széles arany karpereceket is viselt. A 
gyűrűk közül kettőt életében is viselhetett, de a többi 
temetkezési célra készülhetett - ezeket a halott kezére 
feladott " kesztyűre húzták, a körmöket takaró 
aranyhüvelyek mögé. Végül az is kiderült, hogy az elhunyt 
koporsóját valamilyen halotti kerevetre fektetve helyezték 
sírba, és ezt az alkotmányt aranyozott ezüst lemezekkel 
verték ki. Melléje bizánci amphora és birkahús került a 
hosszú másvilági útra szánva. Feltűnő, hogy sem itt, sem a 
többi vezetői sír esetében nem bukkan fel adat a mellé 
adott lóra nézve. 

A szenzációs lelet megtalálása után rövidesen az egész 
környéket szakszerűen átkutatták. Néhány méterre tőle 
ezüstveretes övű férfi sírja került elő, aki , elkísérhette" 
másvilági útjára ezt a nagy méltóságú vezért a VII. század 
hetvenes éveiben bekövetkezett halálakor. 

Ismert azonban a fenti, zömmel a VII. század harmincas 
és hetvenes évei között elhunyt vezérek sírjánál még 
valamivel régebbi gazdag sírlelet is, amely Szentendrén 
került elő a múlt században. Éppen csak nem régen derült 
ki, hogy a mai Pannoniatelepre szállt ki egykor a nagy hírű 
Rómer Flóris régész, hogy megtekintse a családtagjai mellé 
(felesége és leánya?) eltemetett avar főember nyugvóhelyét 
a leletbejelentés után. Tehát kisebb családi temetővel 
állunk szemben, nem magányos sírral. A vezető (talán 
törzsfő), még nem egészen ,szakadt ki" népéből, a 
társadalmi ellentétek az avaroknál még nem olyan élesek, 
mint később a magányos vezetői sírok tükrében ez 
pregnánsan előtűnik. Mivel téglagyári agyaggödörből 


kerültek elő a tárgyak, a mellékletek közül több nyilván 
elkallódott. Egyben azonban szerencsénk van, az egyik 
sírban bizánci aranypénz is volt: Phókasz császár solidusa a 
VII. század legelejéről. A fegyverek közül azonban csupán a 
kopjavas maradt ránk, kardról itt nincs híradás. Van viszont 
lószerszám (vaskengyel), de lómellékletet ez még nem 
feltétlenül bizonyít. 

Az egyik legszebb és legváltozatosabb leleteket 
tartalmazó gazdag  ,fejedelmi" sírlelet szintén nem 
szakemberek közreműködésével került napvilágra, hanem 
veremásás közben, még 1871-ben. Lelőhelye a Fejér 
megyei Mezőszilas községhez tartozó Tótipuszta. A sír 
mélysége elég tekintélyes volt, tálán a két métert is elérte. 
A leletek jelentős része sajnos elveszett, és csak néhány 
tárgy jutott el a Nemzeti Múzeum gyűjteményébe. A sírban 
egy férfi és két nő feküdt (talán a vezető rangú férfi 
felesége és leánya, vagy inkább két felesége?), de velük 
temettek egy lovat is. A férfi aranyveretes övéről 
aranyveretes szablya függött egykor, mellette az 
aranyveretes tőr. Szerencsénkre a leletek között van egy 
bizánci aranypénz is, amely azt bizonyítja, hogy 668 előtt 
nem temethettek. Mellékletként ezüstcsészét, ivókürtöt és 
ezüstkelyhet is emlegetnek a feljegyzések. Felesége 
nyakában bizánci aranykereszt függött, csakúgy, mint a 
korábbi szentendrei temetkezés esetében. A kereszten kívül 
- ő vagy a leánya (?) - ereklyetartót viselt, amely arany 
nyakperecre volt felszerelve. A leánya (azaz a másik nő) 
szintén bizánci aranykeresztet hordott. 

Aranyos lószerszámmal volt felszerelve maga a ló is, 
ahogy ez gazdájának társadalmi rangjához illett, de ebből 
csak az aranylemezzel burkolt pofarudas zabla és néhány 
lószerszámveret maradt ránk. 

A tótipusztai lelettel nagyjából egykorú gazdag sírokra 
bukkantak először 1898-ban, tőle alig néhány kilométerre, 
Igar községben. Ott azonban csak két női sírt találtak. 
Mindketten hordtak  ereklyetartókat (ezüstből), de 


keresztről nem tudunk. 1927-ben valahol a közelben még 
egy gazdag női sír bukkant elő, de annak lómelléklete is 
volt. A sír mélysége - három méter - az elhunyt magas 
társadalmi helyzetéről tanúskodik, jóllehet a lova nem volt 
aranyos veretekkel vagy lószerszámmal ellátva. Egy évvel 
később, közvetlen közelben férfi sírjára akadtak. Öve 
aranyveretekkel volt ékes, arany fülbevalókat viselt, és 
hajfonatainak tövét is aranyozott  bronzveretekkel 
szorították le. Az övéről aranylemezekkel ékes szablya 
függött. Mellékletei közül az ezüstkehely emelkedik ki. 

Végül még egy - mondhatni - vezetői családi 
temetkezésről kell említést tennünk, amely szintén ebből a 
korból és szintén Fejér megyéből származik - ezek pedig az 
1908-ban előkerült dunapentelei (dunaújvárosi) sírok. 
Három férfi lovassírját és egy női sírt találtak itt szakszerű 
ásatás során. Az egyik férfi aranyveretes szablyát viselt, de 
kengyele még korai avar (domború talpú) típusú volt. Ez a 
család - úgy látszik - már távol a népétől (azaz 
nemzetségétől) temetkezett, tükrözve az avar társadalom 
egyre mélyülő szociális ellentéteit. 


Az avar művészet és főbb korszakai 


Az avar művészetből csak azt tanulmányozhatjuk, amit a 
föld meghagyott számunkra. A fa, a bőr és a textil 
elporladt. Pedig csodálatos dolgok lehettek a faragott, szőtt 
és szironyozott tárgyakon is, az bizonyos. Hogy honnan 
tudjuk ezt? Onnan, hogy megnézzük a rokon életformában 
élő vagy még nem is oly régen élt ázsiai lovas nomádok 
népművészetét, vagy ha még mélyebbre ereszkedünk le az 
időben, az altaji, a paziriki jégbe fagyott, két és félezer éves 
halomsírok leleteit. 

Az avar nép sajátos, az itt lakó népekétől elütő művészeti 
kinccsel érkezett. A korai avar vaskengyelek ezüsttel 
berakott szárai, a kecsesen hajló szárakat és füleket 


megmunkáló kovácsok keze munkája valamit sejtet abból 
is, ami elpusztult. Soha nem fogjuk meghallani asszonyaik 
dalát vagy mesemondóik szép szavait, de megmaradt a 
bronz, az ezüst, az arany és részben a vas, ami sok szépet 
mutat vagy sejtet. Természetesen a ránk maradt 
kézművesremekek között sok a zsákmányolt, a rablott vagy 
vásárolt, tehát idegen darab. De ha viselték vagy 
használták, formakincse hatott a saját ízlésű darabok 
művészi megformálására is. A tárgyakon alkalmazott 
díszítőmotívumok azonban rendszerint komoly gondolati- 
szimbolikus tartalommal bírtak, és határozott ízlésvilágot 
tükröztek. Ezért látunk például szarulemezeken olyan 
faragásokat, mint sok fémvereten. Díszítették a tegezeket, 
a sótartókat, csont táskazárakat. De ugyanúgy díszes 
lehetett a férfiak ruhája, sapkája is, bár az utóbbiról nincs 
adat. A nők természetesen sok ékszert hordtak, illetve 
mindenki annyit, amennyit  — társadalmi helyzete 
megengedett. Ezek egy része az avaroknál készült, más 
részük vándorkereskedőktől származott. A férfiak főleg a 
korai avar korban fém varkocsszorítókat húztak befont 
hajfonataik tövére. Legfőbb ékességük azonban az öv volt, 
a szabad nomád harcos jellegzetes viseleti darabja. A 
fémveretes övek nagy része bizánci műhelyekben készült, 
más részük a helyi germán fonatos-díszes stílus jegyeit 
viselte. A kora avar kori övek veretei ezüst- vagy 
aranylemezekből készültek, a kevésbé előkelő embereké 
rézből, préselt, domborított technikával. Ezeket sok 
esetben vándorötvösök. állították elő. Az övek díszítése 
tehát lehetett idegen jellegű, de szerkezetük avar ízlés és 
gyakorlat szerint készült. Ezen viselték a sokszor nem 
kevésbé ékes kardokat - segédszíjazattal, tőröket és még 
sok mást, amire a lovas pásztornak vagy harcosnak 
szüksége lehet: csészét, tűzkészséget, árat, bogozót stb. 
Lovaik szerszámzata is ékes volt, fémvereteik az övekkel 
azonos — művészeti stílusban készültek. — Fanyergeik 


elpusztultak, alig maradt ránk egy-két vasalás vagy 
kápadísz. 

A késői avar C(illetve előtte az átmeneti, azaz a 
középavar) korban változások állottak be a művészetben is. 
A magyar kutatók egy része szerint új néphullám már a 
középavar korban érkezett a kaganátusba, ezek lennének a 
Kuber vezette bolgár néprészek, és emiatt változott meg az 
avar leletek egész képe. A késő avar művészet gyökerei 
sem helybeliek voltak. A késői avar kor övei viszont - 
szemben a korábbi lemezekkel - már öntött veretekkel 
ékeskedtek, és a sok száz és ezer hasonló övveret-garnitúra 
között azonos alig akad. A veretek, különösen a bronzból 
öntött, néha aranyozott vagy ezüstözött szíjvégeket borító 
díszek pompásak. Van rajtuk állatküzdelmet ábrázoló 
jelenet, néha emberalakok, vadkan- és lófej, de főleg 
növényi indadísz. A szögletes övveretek kedvelt alakja egy 
szárnyas-karmos állat, a griff. Vereteik szinte fő ékessége. 
Egyes jelenetek például lovas vadászat, textíliák 
(szőnyegek?) képére emlékeztetnek. Vannak azonban olyan 
különös figurális ábrázolások, ahol még régi, antik 
jeleneteket láthatunk, például a lanton játszó Orpheust. 
Ezeket szintén a bizánci művészet köréből eredeztethetjük. 
Más jelenetek viszont az iráni világ felé vezetnek 
bennünket, de lehet, hogy ebben is a korábbi nagy ellenfél, 
Bizánc közvetítő szerepét kell mindenképp tekintetbe 
vennünk. 

A frankokkal vívott háború az avarok politikai bukása 
nyomán a művészeti fejlődésüknek is véget vetett. Azok a 
műhelyek (esetleg idegenben, a Balkánon vagy Bizánc 
anyaterületén), amelyek az avarok számára dolgoztak, 
szintén befejezik tevékenységüket vagy  exportjukat. 
Nagyon kevés az, ami a környező népek művészetébe 
bekerült és tovább élt. 


Az avarok arculata 


A régészeti és embertani kutatások egyik jelentős 
irányzata azt célozza, hogy rekonstruálja a múlt emberének 
arculatát, külsejét és viseletét. Az antropológusok már 
sikeresen és különböző módszerekkel próbálkoztak az 
ősember és a nem túl távoli múlt emberének arcbeli 
helyreállításával. A kutatókat és  tudós-antropológus 
szobrászokat szinte űzi a vágy, hogy láthassák amit az idő 
végleg porrá változtatott. Még a második világháború előtt 
az egyik üllői avar férfi fejét is rekonstruálták, bronzba 
öntve ott büszkélkedett a Kelet-ázsiai Múzeum kertjében, 
amíg el nem tűnt valahová. 

A csontanyag vallatása ma már sok mindenre választ ad. 
A nem, a pontos biológiai életkor, sőt újabban a vércsoport 
is meghatározható. A koponyán, az arccsontokon tükröződő 
fajtajellegek az avarokat is kevert népként tüntetik fel. De 
az az érdekes, hogy egyes, főleg késői avar temetőkben 
mongoloid jellegű egyének dominálnak, máshol meg az 
europidok vannak túlsúlyban, olyannyira, hogy van olyan 
nagy avar temető, ahol csak egy mongoloid arcú egyént 
találtak. A mongoloidok kazah, burját és tunguz emberekre 
hasonlítottak - ha a modem kor emberét vesszük tekintetbe 
az avarok viszonylatában. Persze az europid fajtajellegek 
sem mind helyi gyökerűek, sok esetben Közép-Ázsia ősi 
szarmata lakosságával mutatnak kapcsolatot. Van azután 
olyan kis létszámú korai avar temető, ahová a vezető réteg 
egy csoportja temetkezett, ahol a mongoloid jelleg dominál 
és utal arra, hogy azok szívósan őrizték nyilván a 
különállásukat. Ez megint érdekes társadalmi kérdések felé 
mutat. 

A bevándorolt és megújuló hullámokkal népileg 
gazdagodó avarok hamarosan elkeveredtek a helyi 
lakossággal, ez a folyamat is elősegítette beolvadásukat. 
Néhány temetőn ez jól leolvasható. A kétségtelenül kevert 
avarság, amint arra utaltunk, már a betelepülés előtt is 
tarka képet mutathatott embertani szempontból. Azonban 


Ázsia, azon belül Belső-Ázsia velük közelebb került Kelet- 
Európához. Friss vér, újféle emberek jutottak a Kárpát- 
medencébe, és biológiai szempontból ez is pozitívan hatott. 
Ennek ellenére az átlagos életkor, amely a gazdasági 
rendszertől és az életmódtól függ elsősorban, eléggé 
alacsony volt az avar korban: a férfiaknál körülbelül 38, a 
nőknél 36 esztendő. Igen nagy volt a gyermekhalandóság. 


Ismét a bolgárok 


Az Aszparuch vezette bolgár népcsoport először a Duna 
torkolatvidékére menekült, majd onnan települt át még 
nyugatabbra. Végül népe a Bizánci Birodalom északkelet- 
balkáni területén a zömmel szláv alaplakosságú, bolgár 
vezető réteggel bíró államalakulatot, a Bolgár Kánságot 
hozta létre. Ez az új ország végeredményben mintegy 
beékelődött az Avar Kaganátus és a Bizánci Birodalom 
közé, jóllehet a délkelet-északnyugati irányú kereskedelmi 
kapcsolatoknak ezzel nem szakadt vége, mint ezt a 
régészeti leletek is bizonyítják. 678-ban - vagy alig 
valamivel később - a bizánci seregek vereséget szenvedtek, 
és a bolgárok a Duna-delta felől egészen a mai Várnáig 
törtek előre. Az avar-bizánci közvetlen háborús konfliktusok 
ideje tehát ekkorra végleg lezárult. Ugyanakkor avar-bolgár 
háborúskodásra, legalábbis a kaganátus politikai létezése 
idejében, többé nem került sor. 

Az avarokat tehát délről nem fenyegette már veszély. 
Nyugat felől azonban a kaganátus állandó veszélyben volt, 
de Samo rövid életű királyságának felbomlása után 
Avarország nyugati határvidékén is rendezni kellett a 
hatalmi szférák vonalait. Tudomásunk van arról, hogy a 
bajorok egyik határerődje 776-ban Wels volt, Traungau 
területén. Itt a nyugati határvidéken a bajorokon kívül 
később a szlávokkal gyűlt meg az avarok baja. 745-ben 
Karantániában szorongatva meg a szlávokat, azok Borut 


nevű hercege a bajorokhoz fordult segítségért, de ennek 
fejében amazok vazallusává kellett lennie. A bajor-avar 
viszony további alakulása azonban már az Avar Kaganátus 
végső évtizedeinek, bukásának küzdelmei történetéhez 
tartozik. 


Pax avaríiíca 


Véget értek tehát az avar-bizánci háborúk, az avar 
történelem egyik mozgalmas korszaka lezárult, és a béke 
ritka évei következtek. A háborút maguknak joggal 
munkának tekintő harcosok pásztorokká, utódaik esetleg 
földművelőkké váltak. Az írásos források szinte hallgatnak a 
most következő évtizedekről. Bizánc és az Avar Kaganátus 
közé a VII. század végén új ország , ékelődött be", a szintén 
keletről jövő bolgárok országa. Ha ez nem is jelentette azt, 
hogy a kereskedelmi kapcsolatok megszűntek, de 
mindenesetre véget vetett a fegyveres összetűzéseknek. A 
bizánci császárság már nem is érdeklődött az avarok iránt, 
legalábbis nem maradt olyan írásos forrás, amely az 
ellenkezőt  tanúsíthatná. De mi lett a frankokkal? 
Uralkodóikat egyelőre lefoglalták a belvillongások és a 
trónharcok. Lássunk ebből egy-két mozzanatot. Az idősebb 
Pippin király (687-től 724-ig uralkodott) halála után 
(egyébként 692 előtt nála is járt egy avar követség) 
felesége mint régens vette át a hatalmat, miközben az 
elhunyt király természetes fiát, Károlyt tömlöcbe vetette. 
Az azonban rövidesen kiszabadult, 715-ben már kezéhez 
ragadta a hatalmat, és Martell Károly néven kezdett 
kormányozni. Halála után két fia maradt: Karlmann és az 
ifjabbik Pippin. Mivel Karlmann rövidesen kolostorba 
vonult, 751-ben Pippin került a trónra. A fÍrankok az 
avarokkal való leszámolásra egyelőre nem is gondolhattak. 
Ahhoz, hogy megnőjön és megerősödjön az ország, még a 
szászokkal és a bajorokkal kellett előbb megmérkőzniük. 


757-ben Tassilo bajor herceg hűségesküt tett a fÍrank 
királynak, de ezt egyikük se vehette komolyan. A bajorokat 
az avarok 770-ben megverték. A 677. évi utolsó bizánci 
békekötés után ez volt az első háborús cselekmény, amely a 
közel százéves békét megtörte. Ezt követően a Bizánci 
Birodalom egyelőre zavartalanul tudott terjeszkedni 
keleten, Örményország, a kaukázusi Albánia és a Krími- 
félsziget területén. Ezzel a győzelemmel az avarok a 
frankok malmára hajtották a vizet. Rövidesen, 772-ben 
Karantánia (Horutanija, a szláv horvátok földje), a bajorok 
egyik szomszédja is frank uralom alá került. 


Avarok és szlávok 


Érdekes, hogy maga az avar népnév sehol sem maradt 
ránk régi helyneveinkben, de egy szomszédos, velük 
egyidős szláv népé, a morváké igen. Nyelvészek kimutatták, 
hogy a marót helynevek nálunk nem mások, mint e kihalt 
nép emlékei. Feltételezhető ugyanis, hogy a  Duna- 
kanyarban, közel a régi Morvaország határaihoz, egykor 
morva telepesek éltek. Országuk kialakulása az avarok 
bukásának idejére esett, jóllehet maguk a morva-szlávok 
már jóval előtte léteztek, és szerepelnek is az írásos 
forrásokban. 822-ben a frankfurti birodalmi gyűlésre 
érkezett avar követek mellett ott voltak a morvák képviselői 
is. 

Az avarok a középavar korban terjeszthették ki 
hatalmukat a morvák földjének jelentős részére. A Dyja és a 
Duna közötti terület is a birtokukba került. 

A középkori írók Magna Moraviája, amit helyesen "Ősi 
Morvaország" -nak kellene fordítani, tulajdonképpen akkor 
jött létre, amikor Mojmír morva herceg 830 táján magához 
ragadta a Nyitni Hercegséget. 

Valójában Magna Moravia volt az első igazi, Samo rövid 
életű királyságától gyökeresen különböző szláv állam, 


jóllehet alig nyolcvanesztendős története szinte szakadatlan 
belháborúk és Írank támadások elhárításának vagy 
elviselésének sorozata. De ez már más lapra tartozik. 

A morva-szlávokon kívül közeli rokonaik, akik egyúttal 
szomszédaik voltak, a dulebek törzse az, amely az 
avarokkal még szoros kapcsolatba került. Az már vita 
tárgyát képezi a szakirodalomban, hogy hol is élt ez a szláv 
törzs. Egy Dudleipa ,megyéről" a Balaton és a Mura folyó 
között a IX. században esik szó, talán még ez is az ő 
nevüket őrzi. De tudunk csehországi dulebekről is, meg egy 
azonos nevű, Bug folyó melletti törzsről. Ez utóbbiakra is 
kiterjedt az avar uralom akkor, amikor kelet felé még erős 
hatalommal rendelkeztek. XII. századi forrás az avarokat 
obrinak írva - ami nyugati szláv és szlovén nyelvekben 
"óriás" jelentésű szóvá vált -, azt említi, hogy duleb nőket is 
befogtak a kocsiba az avarok, ha utazni akartak, néha 
hármat, ötöt egyszerre. Csak úgy árad az avarellenes 
gyűlölet a régi írásból, aztán rátér a büszke avarok 
pusztulására. Nincs kizárva, hogy szavai még egy IX. 
századi morvaföldi írásműből merítenek, amelyet majd száz 
évvel az Avar Kaganátus bukása után írtak. Az írásba 
rögzített népi emlékezet mindent óriásira, majdnem 
fantasztikusra növesztett. 

Fredegar, a VII. század egyik neves krónikása, művének 
48. fejezetében arról ír, hogyan alkalmazták saját 
szolgálatukban, harc közben a szláv eredetű segédnépeket. 
Például a szláv vendek a csatában mindig előttük jártak, 
előttük küzdöttek. De az avarok egy része, jellegzetes 
nomád gazdálkodási szokás szerint, még ott is telelt náluk, 
sőt együtt élt asszonyaikkal. Emellett a szlávok adót is 
fizettek nekik. A kép jellegzetes kelet-európai letelepült- 
nomád viszonyt mutat, és emlékeztet a IX. századi orosz- 
kazár viszonylatokra. 


Az utolsó napok 


A VIII. század utolsó évtizedében vagyunk, Kelet-Európa 
újabb átalakulás előtt áll. Népeknek kell elpusztulniok, 
hogy új államoknak adjanak majd helyet. A szászok sorsa 
éppen beteljesült. Nagy Károly, még nem császár, hanem 
csak frank király, Krisztus nevében irtotta a pogányokat. A 
vérengzés óriási. 

Annak idején, az avar honfoglalás előtt, Theodebert 
frank király abban bízott, hogy a gepidák és langobardok 
sikeresen vehetik fel a harcot Bizánccal szemben, és 
mindez a frankoknak lesz végül is jó. Amint láttuk, a két 
germán nép egymásnak esett, majd az avarok 
beékelődésével Bizánc és a frankok közé, az utóbbiak nem 
is konfrontálódhattak a birodalommal. De az avarlakta 
terület gazdagsága továbbra is izgatta őket. A sorsdöntő 
napokra azonban még sokáig kellett várniuk. Az idő a VIII. 
század végén elérkezett. Az avar-frank határvillongások 
kezdeteit magas rangú avar követség megjelenése jelezte 
az Ennsnél, a bajorok határfolyójánál, 782 tavaszán. A nyár 
derekán Lippspringenben magánál Nagy Károlynál járt 
viszont avar követség ,béke ügyében". Az avarokkal 
határos bajorok nem jelentettek komoly gátat a frankoknak. 
Amikor Tassilo bajor herceg 787-ben szövetségre lépett 
ellenük az avarokkal, ez csak fokozta Nagy Károly dühét. 
Az avarok két sereget is küldtek a bajorok megsegítésére, 
de ennek ellenére vereséget szenvedtek. A bajorok 
veresége után tanácsadóival elkészítette a tervet az 
avarokkal való végleges leszámolásra, ő maga a közeli 
Regensburgba ment, hogy onnan szervezze meg egyelőre a 
határvédelmet. Egyelőre, mert még látszólag komoly 
tárgyalások folytak, az avarok vezetői talán megérethették 
a halálos veszedelmet. 790 tavaszán avar követek utaztak 


Wormsba Nagy Károlyhoz. Válaszként frank követség járt 
az avaroknál. A tárgyalások azonban nem vezethettek 
sikerre, hiszen a frankok eltökélt szándéka volt a kaganátus 
eltiprása. 

791 őszén megindultak seregeik az avarok ellen. Az 
egyik sereg a Dunától északra nyomult előre kelet felé, 
Teodorik gróf és Maginfred camerlengo vezetése alatt. A 
seregben a frankokon kívül frízek és türingiaiak is voltak. A 
fősereg, Nagy Károly vezetése alatt, a Duna jobb partján 
közeledett a mai Ausztria irányából. Regensburgnál a sereg 
átkelése és az utánpótlás biztosítása céljából hidat vertek a 
Dunán. Pippin királyfi viszont jóval délebbről támadt a 
Dráva-Száva — közén át. A seregek jelentősen 
előrenyomultak, egyes avar erődítményeket sikerült 
lerombolniuk. A Rába, illetve a Vág völgyéig hatoltak 
azonban csak be, tovább nem, láthatólag úgy érezték, hogy 
ezzel megfelelő csapást mértek a kaganátusra. Valószínűleg 
az is visszatartotta őket a további előnyomulástól, hogy 
792-ben a szászok követséget küldtek az avarokhoz, amely 
nyilván frankellenes koalíciót volt hivatva létrehozni, majd 
a szászok 793-ban ismét felkeltek a hódító frankok ellen. De 
az avarokon ez már nem segített Súlyos belső harcok törtek 
ki ugyanis magában a kaganátusban: megölték a kagánt és 
a jugurrust. 

A döntő frank hadjáratok ideje most következett. Az avar 
tudun 795 őszén követséget küldött ugyan Nagy Károlyhoz 
azzal, hogy hajlandó felvenni a kereszténységet, de a 
frankoknak ez nem volt elég. Frank és langobard seregek 
rövidesen a befagyott Dunán keltek át. A következő évben, 
Pippin vezetése alatt a kagáni szállás ellen irányuló frank 
hadjárat elérte célját. A Tiszánál sikerült a várat bevenni, 
és az összes arany- és ezüstkincset megszerezni. A frankok 
tizenöt " ökrösszekéren tudták csak elszállítani a 
töménytelen kincset, amely több volt, mint amit a frankok 
más népektől valaha is erővel elvettek. Az Aachenbe 
szállított mesés vagyon egyes darabjait máig felfedezni 


vélik bizonyos európai múzeumok vagy egyházi kincstárak 
gyűjteményeiben, mivel azokat még a császár szétosztotta 
több kolostornak. A kincsek egy része Rómába került. 
Pippin avar foglyait is szabadon engedték. 

Még néhány év csupán, az agónia évei, lázadások. 803- 
ban. Regensburgban Nagy Károly, aki immár császár, az új 
avar tudunt ismét mint vazallusát fogadja kegyesen. 805- 
ben magát a kagánt (vagy kapkánt?) is megkeresztelik a 
Fischa folyónál, akit ugyan pogány hívei rövidesen 
eltesznek láb alól, de utóda megint frank vazallus, aki a 
keresztségben a Theodor nevet kapja. Nincs visszaút, az 
Avar Kaganátus története véget ért. 


A nap visszfénye 


A magyar honfoglalás idején a Kárpát-medence 
természetesen nem volt valamiféle ,légüres tér", sőt a 
legújabb embertani kutatások tükrében úgy látszik, hogy a 
magyaroknál jóval nagyobb lélekszámú volt itt az 
, Öslakosság". Tényleg eltűntek hát az avarok? 822-ben a 
frankfurti birodalmi gyűlésre még mint különálló nép küldi 
el követségét az avarság, és követeit a morva-szlávokkal 
egy sorban említi a forrás. Aztán vagy hetven év múlva ne 
volna se híre, se hamva? Létezhet ez? Az tény, hogy avar 
néven sem Anonymus, sem más forrás nem említi népüket. 
Van olyan történész, aki arra gondol, hogy a Várkony 
(például Tiszavárkony) névben őrződött meg nevük, és ez 
végeredményben az ősi ázsiai  varkhonita nevüket 
örökítette ránk helynév formájában. Talán ez is igaz. Mások 
arra gondolnak, hogy az avarokat (vagy inkább egy 
részüket?) a bolgárokat jelentő onogur név bizonyos 
formájával illették mások, vagy ők maguk is így nevezték 
saját magukat. Rejtélyes dolog ez, nem vitás, de az is 
kétségtelen, hogy néhány évtized alatt egy teljes népet 
kiirtani ilyen nagy területen, a Dunántúltól Erdélyig nem 


lehet, még akkor sem, ha felszámolásukba délről a bolgárok 
is alaposan , besegítettek" a IX. század első évtizedeiben, 
először a Tisza-vidéken, majd pedig a Dunántúlon is (828- 
ban) mint újabban erre Váczy Péter rámutatott. Persze egy 
népet leginkább nem is ilyen nagy politikai bukás tüntet el, 
mint az Avar Kaganátusé is volt, hanem az asszimilálásban 
jobbára a szomszéd népek felől érkező lassú, de határozott 
beáramlásé (,mikromigráció") végül is a döntő szó. Nem is 
beszélve arról hogy  805-től kezdve a Dunántúl 
északnyugati sarkában, talán Pannonhalmától a Rábáig 
elterülő földön létezett frank védelem alatt a Provincia 
Avarorum. ahol a szlávok zaklatásai elől is védelmet 
találhattak az ott lakó avarok. Talán ezt a kis földet említik 
még 3843-ban is a verduni szerződésben, és talán itt 
uralkodott felettük az utolsó tudun is, akit egy - igaz, hogy 
hamis - pápai levélben 826-ban megemlítenek. 

Van és volt olyan kutató, aki a székelyek őseiben véli 
felfedezni az avar maradékokat. Messze vezetne, ha most a 
székely eredetkérdést bolygatnánk, de kizárni nem lehet, 
hogy lehessenek közöttük avar leszármazottak. A székelyek 
eredetéről már kisebb könyvtárat írtak, se szeri, se száma a 
róluk megjelent tanulmányoknak. Egy bizonyos, a 
székelység magyar etnikai csoportnak tekinthető, 
legalábbis attól az időtől kezdve, amikor történetileg meg 
lehet ragadni. Erdélyben, de a Dunántúlon és a Vág 
völgyében, meg a régi Borzsova megyében is őrszerepet, 
gyepűőri szerepet juttatott neki a sors. Az erdélyi székelyek 
jelentős részét a Dunántúlról telepítették oda át. Maga a 
székely név a szláv gyökerű szecs "irtani, "vágni" szóból, a 
belőle képzett (za)szeka, azaz magyarul "gyepű" alakból 
származhat, azaz a székely "gyepű-ember-t jelentett, 
jóllehet a székelyek maguk nem voltak szlávok. A 
honfoglalást követő első időkben a gyepű jellegű 
határvidéket, amely peremjellegénél fogva sok szlávnak is 
adhatott otthont, nevezhették egyes részein zaszekának és 
az ottaniakat za-székieknek, székeleknek, később ebből lett 


a székely név. Végőröknek tartotta a székelyeket Horváth 
István, a neves múlt századi történész. A magyarság, 
legalábbis 1116 óta - írja Hóman Bálint -, a besenyőkhöz és 
más népelemekhez hasonlóan, idegen nemzetiségnek 
tartotta. Hogy eredetük avar-e, avagy sem, ez még - tegyük 
hozzá - kérdés. Megmagyarázatlan tudományosan az az 
Anonymus által fenntartott hagyomány, miszerint a mai 
székelyek ősei Biharban a honfoglaló vezérek elé mentek, 
azaz tulajdonképpen szinte itt várták a honfoglaló 
magyarokat. Később, a XII. században, az ütközetekben 
mint elöl harcoló csapattest leptek fel. 

A közeljövőben a régészet hivatott arra, hogy végtére is 
megfejtse a továbbélő (túlélő) avarok rejtélyét: meg kell 
találni az eddig csak legfeljebb a IX. század legelejére 
keltezett temetők igazi felső időhatárait, ami kétségtelenül 
nem lesz könnyű feladat. Keltező érmek például ezekben a 
temetőkben nincsenek, de lehet majd több más fogódzó, így 
például a X. századra általánosan jellemzővé vált hazai 
ékszerformák előképei, az ún. S végűre pödrött hajkarikák 
korai változatai (tölcséres-spirál végűek), amelyeket több 
avar temető peremén elhelyezkedő sírban megtaláltak már, 
jelzik annak avar kor utáni időbeli helyzetét. Hajfonatba 
font vagy mellette, szalagon viselt olyan fémkarikákról van 
szó, melyek végeit a kordivattól függően alakították 
készítői. Nem kizárt az sem, hogy az Avar Kaganátus 
bukása után megjelent, kazárföldi népelemeket jeleznek 
bizonyos  lószerszámtípusok, a  szíjelosztóként-díszként 
alkalmazott nagykorongok (phalerák) a lovak halántékán. A 
korabeli ábrázolások alapján IX. századi lószerszámdíszek a 
leletekből ismert ritka fémcsótárak is, melyekkel a lovak 
fejét ékesítették. 


Epilógus 


Könyvünk egy nép sorsdöntő napjait kívánja csupán 
bemutatni, és kissé közelebb hozni őket az idő, a korai 
középkor már igen távolinak tűnő mélységeiből, felidézni 
egy a magyar honfoglalás előtti népet, amely közvetlen 
utódai képében összetalálkozott őseinkkel, és a beolvadó 
őslakosság szerepkörében szintén őseinkké vált. Az 
avarokból végül is magyarok lettek, és utódaik utódai itt 
élnek közöttünk. Ősi sorsuk számunkra sem lehet tehát 
közömbös, annak ellenére, hogy a honfoglaló magyarság 
szilárd, Íriss erejű közössége etnikai vonatkozásban 
magába olvasztotta az őslakosságot. Genetikai szempontból 
ez a tény nagyon jelentős. De az avarok (és velük együtt a 
szlávok) gazdasági tapasztalatai, mestereinek tudása sem 
ment veszendőbe a magyar honfoglalással. Mindez a 
visszatekintésre, a megismerésre ösztönöz. Enélkül nem 
érthetjük meg egészen magát a magyar honfoglalást sem. 

A két malomkő forgása a frankok és a bizánciak hatalmi 
törekvéseinek ideiglenes módosulásával lelassult. A Duna 
vonaláig a frankok, illetve vazallusaik (például a Zalavár 
melletti Mosaburg székhellyel Pribina és utóda, Kocel) 
lettek az urak az avarok földjén, Bizánc pedig a bolgárokkal 
volt elfoglalva még a honfoglalás előestéjén is. A magyarok 
megjelenésével azután a helyzet alapvetően megváltozott. 

Irodalmi tájékoztató 


E kötet nem születhetett volna meg egy egész sor úttörő 
jellegű munka ismerete nélkül, melyek eredményeit, adatait 
felhasználtam benne. 

Jegyzetek 


[1] 


."" A gepidák is a gótokhoz közel álló germán nyelvet beszélő nép voltak. 
Ők is Észak-Európából települtek le délre. Már a III. század hatvanas éveiben 
felbukkantak Dacia római tartomány határain, és egy részük meg is telepedett 
a Kárpát-medence északkeleti részén. A 280-as években Moesia pannoniai 
provincia területén harcoltak ellenük a rómaiak. A IV. században a Felső-Tisza 
vidékén részben együtt élhettek a szarmatákkal. A hun korban a gótokkal való 
ellenségeskedésük egy ideig fennállt, majd lecsillapult. Ők és egyéb kisebb 
germán népek verték le aztán Attila fiait 454-ben, és azokat népeikkel együtt 
kiűzve, ők maradtak itt a Kárpát-medence keleti részében. A keleti gótok 471- 
ben kivonultak Pannóniából, és így a gepidáké lett a Szerémség és Szlavónia, 
legalábbis egy ideig, amíg a keleti gótok vissza nem szorították őket. Később, 
amikor az antik Sirmiumot, tették meg székhelyükké, ezzel Bizánc ellenségeivé 
váltak. Bizánc és a langobardok végül győztek felettük. 


[2] 


A szavirok szinte közvetlenül az onogur-bolgárok (protobolgárok) után 
érkeztek Ázsiából Európába, az írásos forrásokból tudjuk, hogy 508 táján. A 
Volga-torkolat és a Keleti-Kaukázus között telepedtek meg. 567-ben nyugati 
türk fennhatóság alá kerültek, és a kazár törzsszövetség legfontosabb népeivé 
lettek. 

[3] A kazárok a későbbi, azaz a VII. század derekán megalakult Kazár 


Kaganátus (kora feudális állam) névadó népe. Nyelvileg az ősbolgárokkal voltak 
rokonságban. Fővárosuk a VIII. század elejéig Szemender volt, melynek pontos 
helyét Dagesztánban keresik, majd Itilbe, a Volga-torkolathoz került át. A X. 
század hatvanas éveiben az oroszok két hadjárat során a kaganátust 
felszámolták, és a kazár nép teljesen eltűnt; egyes töredékei a Kaszpi-tenger 
keleti partjára menekültek. 


[4] 


A kutrigurok az ősbolgárok egyik nagy néprésze, , törzse" volt, az 
utigurok rokonai. A Dontól nyugatra, annak alsó folyásánál és az Azovi-tenger 
mellékén nomadizáltak. Mindkét népet az avarok hódították meg az 560-as 
években, és a kutrigurokat részben magukkal ragadták Pannoniába. 


